title: Sinuhe egyptiläinen

text: Thot – Sinuhen älykäs poika, joka kuolee samaan aikaan kuin Merit. Sinuhe luulee häntä ottopojaksi ja saa tietää olevansa Thotin isä vasta Thotin kuoleman jälkeen, kun Kaptah kertoo sen hänelle.


title: Sinuhe egyptiläinen

text: Thothmes – Sinuhen lapsuudentoveri, joka erilaisten vastoinkäymisten jälkeen kohoaa Ehknatonin hovitaiteilijaksi.


title: Sinuhe egyptiläinen

text: Inteb – Sotilas, jonka luokse Senmut vie sotilaaksi tahtovan pikku-Sinuhen. Tämä kovia kokenut sotilas karistaa nuoren Sinuhen ihailun sotilasammattia kohtaan, ja tapaamisen jälkeen poika päättää ryhtyä ottoisänsä tapaan lääkäriksi.


title: Sinuhe egyptiläinen

text: Ptahor – Kuninkaallinen kallonporaaja, joka opastaa Sinuhea lääkärin ammatin ensiaskeleissa. Ptahorin mukana Sinuhe pääsee ensimmäisen kerran tapaamaan Ekhnatonia.


title: Sinuhe egyptiläinen

text: Horemheb – Myös historiallinen henkilö. Köyhistä oloista tullut sotaisa nuorukainen, johon Sinuhe tutustuu yöllisellä retkellä nuoren Ekhnatonin kanssa. Horemheb kertoo kaikille tulevansa vielä jonain päivänä joksikin suureksi, mutta hänelle nauretaan. Vähitellen Horemheb kohoaa sotilaasta sotapäälliköksi ja Sinuhen tapaan faarao Ekhnatonin hyväksi ystäväksi. Horemheb on rakastunut nuoruudestaan asti faraon sisareen Baketamoniin, mutta ei saa rakkaudelleen vastakaikua. Lopulta faraon ja hänen seuraajansa pappi Ejen kuoltua Horemheb ottaa tämän paikan ja täten toteuttaa nuoruuden lupauksensa. Pappien avulla Horembhebin ja Baketamonin avioliitto solmitaan väkisin, jotta Horemhebillä olisi mahdollisuus faaraoksi. Faraona Horemheb pelkää Sinuhen puheiden ihmisten tasa-arvosta aiheuttavan levottomuutta kansassa ja karkottaa hänet maanpakoon vankeuteen.


title: Sinuhe egyptiläinen

text: Baketamon – Farao Ekhnatonin sisko, josta odotettiin hallitsijoiden tavan mukaan tulevan faraon vaimo, mutta toisin kävi. Horemheb on himoinnut Baketamonia ensi tapaamisesta lähtien, ja päästyään valtaan hän ottaa Baketamonin väkisin puolisokseen. Baketamon kostaa pakkoavioliiton pettämällä Horemhebia monien tavallisen kansan miesten kanssa, mutta Horemheb ei voi syyttää eikä surmata häntä, koska menettäisi silloin oikeutensa kruunuun.


title: Sinuhe egyptiläinen

text: Muti – Sinuhen vanha palvelijatar, joka on nalkuttava, mutta uskollinen ja reipas otteissaan. Kun kalanperkaajan poika pahoinpitelee Sinuhen poikaa, Muti pieksää pesukartulla koko kalanperkaajan perheen, mutta menee heti perään tekemään sovintoa. Vanha Muti seuraa vapaaehtoisesti Sinuhea maanpakoon. Sinuhe arvelee Mutin touhullaan väsyttäneen vartijat niin, etteivät he kyllästyneinä tehtäväänsä alkaneet suunnitella Sinuhen surmaamista.


title: Sinuhe egyptiläinen

text: Burraburiash – Babylonian kuningas, joka on hyvin nuori ja jonka kuvataan ”välittävän enemmän leikkikaluista kuin sotilasesityksistä”.


title: Sinuhe egyptiläinen

text: Shubattu – Heettiläinen prinssi, jonka Baketamon kutsuu puolisokseen Tutankhamonin kuoltua, mutta Horemheb ja Eje lähettävät Sinuhen myrkyttämään hänet ennen kuin hän saapuu Egyptiin, koska pelkäävät heettiläisten voivan hänen avullaan kaapata Egyptin valtaansa. Shubattun historiallinen esikuva on prinssi Zannanza.


title: Sinuhe egyptiläinen

text: Vuonna 1969 antamassaan haastattelussa ("Suomalainen Suomi – Valvoja" 3/69) Mika Waltari sanoi teoksestaan: ”Minun on nöyrästi myönnettävä, että "Sinuhe" on ilmeisesti paras kirjani, jota en ole pystynyt sen jälkeen enää ylittämään. Se on todella eräänlainen siihenastisen elämänkatsomukseni summa. Kun nyt tämän kirjan pysähdyttämänä ajattelen itseäni ja omaa kirjailijan kehitystäni, on onnellinen ajatukseni se, että olen saanut elää sen mukana mielikuvitukseni rikkaassa maailmassa täydellisesti ja pohjattomasti. Minun ei ole tarvinnut enkä ole halunnutkaan hahmotella opinkappaleiksi omia ajatuksiani. Lukijan on löydettävä ne kirjastani.”


title: Sinuhe egyptiläinen

text: Kuten monet muutkin Waltarin suuret historialliset romaanit, "Sinuhe egyptiläinen" käsittelee todellisen maailman ja aatteiden välistä ristiriitaa.


title: Sinuhe egyptiläinen

text: Teos sisältänee kosolti toisen maailmansodan nostattamia tuntoja. Markku Envall on nähnyt kirjassa kuvatuissa heettiläisissä ja erityisesti heidän keskuudessaan vallitsevassa kurissa ja järjestyksessä sekä velttojen kansojen halveksimisessa ja alistamisessa yhtäläisyyksiä natsi-Saksaan, josta Waltarilla oli kielteinen kuva. Yhtäläisyydet eivät kuitenkaan ole kovin suoraviivaisia tai selviä. Waltarin mukaan ”sisimpänä oli myös tarve sodan painostavien vuosien jälkeen – – ikään kuin elää toinen, täydellisesti mielikuvitukseen vapautuva elämä, jolle vain tuo etäinen sodan kohu antoi taustaa ja myös joitakin oivalluksia valtapoliittisista näkemyksistä”.


title: Sinuhe egyptiläinen

text: Waltari-tutkija Ritva Haavikon mukaan kirjassa esiintyy paljon raamatullisia viitteitä; erityisesti Saarnaajan kirjan lause ”niin on aina ollut, niin on aina oleva” esiintyy teoksessa toistuvasti. Waltari on käyttänyt Saarnaajan lausahduksia myös muissa teoksissaan, kuten esimerkiksi kirjassa "Suuri illusioni".


title: Sinuhe egyptiläinen

text:
Waltari kirjoitti "Sinuhen" Kalhon huvilallaan Hartolassa kesän 1945 aikana. Kirjoitustahti oli uskomaton: parhaimmillaan lähes 30 liuskaa päivässä. Waltarin äiti kuoli tuon kesän aikana. Kirjailija pyysi vaimoaan hoitamaan hautajaisjärjestelyt. Waltari kävi hautajaisissa ja palasi niiden jälkeen huvilansa ullakkohuoneeseen jatkamaan kirjoittamista.
Waltari käsittelee "Sinuhen" luomisprosessia kirjoissa "Neljä päivänlaskua" ja "Kirjailijan muistelmia" (toim. Ritva Haavikko).


title: Sinuhe egyptiläinen

text: Kirjailijakollega Maila Talvio sai tutustua teokseen etukäteen ja kauhistui sen eroottisia kuvauksia siinä määrin, että vaati kustantajaa estämään julkaisemisen ja tarjosi jopa omaisuuttaan korvaukseksi hyllytyksestä. Painokoneet oli kuitenkin jo käynnistetty, mutta Talvion reaktio vaikutti siihen, ettei kustantaja uskaltanut mainostaa teosta ennen kuin se saavutti arvostelumenestystä.


title: Sinuhe egyptiläinen

text: Kirja viipyi poikkeuksellisen pitkään Yhdysvaltain bestseller-listoilla.


title: Sinuhe egyptiläinen

text: Sinuhesta on tehty myös Michael Curtizin vuonna 1954 ohjaama Hollywood-elokuva "Sinuhe, egyptiläinen" ("The Egyptian"), jossa näyttelevät muun muassa Edmund Purdom, Michael Wilding, Peter Ustinov ja Jean Simmons.


title: Sinuhe egyptiläinen

text: Suomessa kirjasta on tehty 1982 valmistunut 22-osainen kuunnelma Radioteatterille. Kuunnelman dramatisoi Marja Rankkala, joka ehti lähettää Mika Waltarille luettavaksi puolet käsikirjoituksesta ennen Waltarin kuolemaa ja sai tältä ihailevan tunnustuksen työstään. Kolme vuotta kestäneen hankkeen perinpohjaiseen taustatyöhön kuului muun muassa tutustumismatka Egyptiin. Kuunnelman 130 roolia työllistivät käytännössä kaikki helsinkiläiset miesnäyttelijät kahden vuoden ajaksi. Kuunnelmasarjan musiikin sävelsi Esa Helasvuo, ohjauksesta vastasi Antti-Einari Halonen ja äänisuunnittelusta Åke Andersson. Pääroolissa Sinuhena oli Veikko Honkanen.


title: Hugh Hefner

text: Hugh Marston Hefner (9. huhtikuuta 1926 Chicago, Illinois – 27. syyskuuta 2017 Los Angeles, Kalifornia) oli yhdysvaltalainen "Playboy"-lehden perustaja, päätoimittaja ja Playboy Enterprises -yhtiön toimitusjohtaja.


title: Hugh Hefner

text: Hefner syntyi Chicagossa opettajavanhemmilleen Grace Carolinelle (o.s. Swanson, 1895–1987) ja Glenn Lucius Hefnerille (1896–1976). Hänen äitinsä oli ruotsalaista syntyperää, ja hänen isällään oli saksalais-englantilaiset juuret. Isänsä puolelta Hefner oli Plymouthin kuvernöörin William Bradfordin jälkeläinen. Hugh oli kahdesta pojasta vanhempi, ja hänen veljensä Keith Hefner (1929–2016) loi uran sanoittajana, kirjailijana, säveltäjänä ja näyttelijänä. Keith Hefner kuoli syöpään vain päivää ennen Hugh Hefnerin 90-vuotissyntymäpäivää.


title: Hugh Hefner

text: Hefner kävi peruskoulunsa Sayre Elementary Schoolissa ja suoritti lukion Steinmetz High Schoolissa. Tämän jälkeen hän kirjoitti Yhdysvaltain armeijan lehteen vuosina 1944–1946. Vuonna 1949 hän suoritti bachelor-tutkinnon Illinois’n yliopistosta erikoistuneena psykologiaan, sivuaineinaan taide ja luova kirjoittaminen. Myöhemmin hän aloitti sosiologian opinnot Northwestern-yliopistossa, mutta keskeytti ne pian.


title: Hugh Hefner

text: Hefner lopetti työnsä mainostekstien laatijana "Esquiressa" tammikuussa 1952, sillä häneltä evättiin viiden dollarin palkankorotus. Vuonna 1953 hän kiinnitti huonekalunsa saadakseen noin 600 dollarin lainan pankista, ja kohotti summan sitten 8 000 dollariin 45 eri rahoittajan avulla. Myös äidiltään hän sai 1 000 dollaria, ja vuoden 2006 E!ssä Hefner mainitsi, ettei kyse ollut äidin uskosta hänen liiketoimiinsa vaan äidin uskosta poikaansa. Lainaamillaan rahoilla Hefner perusti "Playboyn", jota alun perin kutsuttiin nimellä "StagParty". Lehden ensimmäinen numero julkaistiin joulukuussa 1953, ja sen keskiaukeamalla oli värillinen alastonkuva Marilyn Monroesta.


title: Hugh Hefner

text: Esquiren hylättyä "Playboyn" vuonna 1955, päätti Hefner alkaa julkaista lehdessään Charles Beaumountin scifitarinaa ”The Crooked Man”, jossa heteromies joutuu syrjinnän kohteeksi homoseksuaalisessa maailmassa. Saatuaan lukuisia vihaisia palautekirjeitä tarinan vuoksi, Hefner vastasi kritiikkiin kirjoittamalla: ”Jos on väärin syrjiä heteromiehiä homoseksuaalisessa yhteiskunnassa, niin on sen oltava väärin myös toisinpäin.” Hefneriä kuvaillaankin homojen oikeuksien uudisraivaajaksi dokumentissa "Hugh Hefner: Playboy, Activist and Rebel".


title: Hugh Hefner

text: 4. kesäkuuta 1963 Hefner pidätettiin loukkaavan materiaalin myymisestä sen jälkeen, kun Jayne Mansfieldin alastonkuvat oli julkistettu "Playboyssa". Valamiehistö ei päässyt yksimielisyyteen eikä Hefner saanut rangaistusta.


title: Hugh Hefner

text: Hefnerin entinen sihteeri Bobbie Arnstein löydettiin kuolleena huumeiden yliannostukseen chicagolaisesta hotellihuoneesta tammikuussa 1975. Hefner piti lehdistötilaisuuden vannoakseen, että huumeagentit ja liittovaltion poliisi olivat ajaneet Arnsteinin itsemurhaan.


title: Hugh Hefner

text: Hefner oli puhunut elokuvasta, joka käsittelisi hänen elämäänsä. Hänellä on tähti Hollywoodin Walk of Famella, ja hän on tehnyt useita elokuvaesiintymisiä omana itsenään. Birgitte Bermanin dokumentti "Hugh Hefner: Playboy, Activist and Rebel" julkaistiin 30. heinäkuuta 2010. Tämä oli tiettävästi ensimmäinen kerta, kun Hefner myönsi täydet oikeudet dokumentin tekoon.


title: Hugh Hefner

text: Hefnerin poika Cooper Hefner tulee jatkamaan isänsä uraa toimien Playboy Enteprisesin operatiivisena johtajana. Hän on myös mediayhtiö HOP:n perustaja ja entinen toimitusjohtaja. Cooper tulee perimään suuren osan isänsä miljoonaomaisuudesta.


title: Hugh Hefner

text: Hefner oli naimisissa kolmesti. Ensimmäisen kerran hän avioitui yliopisto-opiskelija Mildred Williamsin kanssa vuonna 1949. Ennen häitä Williams tunnusti pettäneensä Hefneriä tämän ollessa armeijassa, ja Hefner on kuvaillut tunnustuksen olleen ”hänen elämänsä tuhoavin hetki”. He erosivat vuonna 1959. Vuonna 2006 Hefner paljasti Mildredin sallineen hänen maata muiden naisten kanssa päästäkseen oman uskottomuutensa aiheuttamasta syyllisyydestä ja suojellakseen avioliittoa. Tästä liitosta Hefnerillä oli kaksi lasta, Christie (s. 1952) ja David (s. 1955).


title: Hugh Hefner

text: Hefner loi itsestään kuvan "bon vivantina" ja pelimiehenä lehtensä ja kahden televisiosarjansa, "Playboy’s Penthouse" (1959–1960) ja "Playboy After Dark" (1969–1970), välityksellä. Hefnerin tiedetään olleen suhteessa muun muassa seuraaviin ”playmateihin”: Donna Michelle, Marilyn Cole, Lillian Muller, Patti McGuire ja Terri Welles. Vuonna 1971 Hefner tunnusti kokemuksensa biseksuaalisuudesta. Hän myös muutti Chicagosta Los Angelesiin.


title: Hugh Hefner

text: Vuonna 1985 Hefner sai pienimuotoisen halvauskohtauksen 59 vuoden iässä. Arvioituaan elämäntapansa uudelleen hän teki monia muutoksia. Villit viikonloput jäivät vähemmälle, ja hänen tyttärensä Christie alkoi pyörittää Playboy-imperiumia.


title: Hugh Hefner

text: Vuonna 1988 Hefner avioitui Kimberley Conradin kanssa. Conrad oli esiintynyt Playboy-lehdessä ”playmatena”, ja vuonna 1989 hänestä tuli vuoden ”playmate”. Liitto päättyi asumuseroon vuonna 1998, ja Conrad muutti Hefnerin naapuriin. 25. huhtikuuta 2010 Hefner päivitti Twitteriinsä, että Conrad on aikeissa muuttaa äitinsä kanssa Renoon ollakseen lähempänä perhettään. Tästä avioliitosta Hefnerillä oli kaksi lasta: Marston Glenn (s. 1990) sekä Cooper Bradford (s. 1991).


title: Hugh Hefner

text: Hefner seurusteli ja asui enimmillään seitsemän tytön kanssa samaan aikaan, ja heitä olivat Brande Roderick, Izabella St. James, Tina Marie Jordan, Holly Madison, Bridget Marquardt, Rachael O’Neill ja Kendra Wilkinson. Realitysarja "Playboy-talon tytöt" käsitteli Madisonin, Wilkinsonin ja Marquardtin elämää Playboy-talossa. Hefnerin ja Madisonin suhde oli muita vakavampi, ja Madison olikin jonkin aikaa Hefnerin ainoa tyttöystävä. Pariskunta erosi vuonna 2008. Pian tämän jälkeen Hefner alkoi tapailla uutta ”ykköstyttöystäväänsä”, Crystal Harrisia ja 20-vuotiaita identtisiä mallikaksosia, Karissa ja Kristina Shannonia. Suhde kaksostyttöihin päättyi tammikuussa 2010. 11 vuoden asumuseron jälkeen Hefner haki avioeroa Conradista vedoten heidän sovittamattomiin ristiriitoihinsa, ja sanoi olleensa liitossa niin pitkään vain lastensa vuoksi – hänen nuorin lapsensa oli juuri täyttänyt 18. Avioero astui voimaan maaliskuussa 2010, ja saman vuoden jouluaattona Hefner kosi Harrisia. Heidän oli määrä avioitua 18. kesäkuuta 2011, mutta yllättäen Harris jätti Hefnerin vain neljä päivää ennen häitä. Tämän jälkeen Hefner seurusteli kanadalaisen Playmaten Shera Bechardin kanssa, mutta vuonna 2012 hänen uutisoitiin palanneen yhteen Harrisin kanssa ja he menivät naimisiin uudenvuoden aattona. Heillä oli avioehtosopimus, jonka mukaan Harris sai viisi miljoonaa dollaria ja Hollywood Hillsissä sijaitsevan neljän makuuhuoneen talon hallinnan, mutta ei peri enää mitään Hefnerin kuoltua.


title: Hugh Hefner

text: Maaliskuussa 2016 "Playboyn" kannessa oli ensimmäistä kertaa bikineihin pukeutunut malli (eikä täysin alaston). Kesäkuussa samana vuonna kerrottiin, että Hefner myi hulppean talonsa mutta jättänyt itselleen ja vaimolleen oikeuden asua siellä kuolemaansa asti.


title: Hugh Hefner

text: Hefner osti vuonna 1992 hautaholvin Westwood Village Memorial Parkin hautausmaalta Los Angelesin Westwoodista, Kaliforniasta. Hautaholvi sijaitsee Marilyn Monroen hautaholvin vieressä, ja Hefner on ilmoittanut haluavansa että hänet haudataan Monroen viereen.


title: Hugh Hefner

text: Hefner oli aktiivinen afroamerikkalaisten kansalaisoikeustaistelun tukija. "Playboyssa" julkaistiin mustien kirjoittajien tekstejä 1960-luvun alusta lähtien ja esimerkiksi viimeinen Martin Luther Kingin ennen murhaansa kirjoittama artikkeli ilmestyi lehdessä. Lehti julkaisi myös muun muassa pitkän Malcolm X:n haastattelun. Hefnerin televisio-ohjelmissa esiintyi mustia artisteja jo vuonna 1959, eli viisi vuotta ennen rotuerottelun lakkauttamista Yhdysvalloissa. "Playboyn" ensimmäinen tummaihoinen ”playmate of the month” nähtiin vuonna 1965 ja lehden kannessa afroamerikkalainen malli esiintyi ensimmäistä kertaa vuonna 1971. Hän tuki aktiivisesti myös seksuaalivähemmistöjen oikeuksia.


title: Hugh Hefner

text: Yhdysvaltain kaakkoisosassa elävän jäniksen suokaniinin alalaji "Sylvilagus palustris hefneri" on saanut nimensä Hugh Hefnerin mukaan.


title: Sinuhe

text: Sinuhe voi viitata seuraaviin:


title: Kaptah

text: Kaptah on kirjailija Mika Waltarin luoma kuvitteellinen hahmo. Kaptah esiintyy Waltarin muinaiseen Egyptiin sijoittuvassa romaanissa Sinuhe egyptiläinen. Kaptah on romaanin päähenkilö Sinuhen vanha ja vain toisella silmällään näkevä orja. Siinä missä Sinuhe romaanin alussa on hieman naiivi ja idealisti, on Kaptah piinkova realisti.


title: Kaptah

text: Romaaniin pohjautuvassa elokuvassa "The Egyptian" Kaptahia esitti englantilainen näyttelijä Peter Ustinov.


title: Filip II (Espanja)

text:
Filip II (, 21. toukokuuta 1527 Valladolid – 13. syyskuuta 1598 Escorial) oli ensimmäinen virallinen Espanjan kuningas 1556–1598, Napolin ja Sisilian kuningas 1544–1559 ja Portugalin kuningas (hallitsijanimellä Filip I) 1580–1598 sekä Englannin kuningas 1554–1558 vaimonsa Maria I:n puolisona. Hän oli Pyhän saksalais-roomalaisen keisarikunnan hallitsijan Kaarle V:n ja Portugalin kuninkaan Manuel I:n tyttären, Isabellan, ainoa eloonjäänyt laillinen perillinen. Jo ennen 1556 alkanutta hallituskauttaan hän hoiti itse Länsi-Intiaan liittyviä asioita.
Vuonna 1556 Kaarle V luopui vallasta ja Filip sai Espanjan ja Alankomaat. Vuonna 1580 hän peri myös Portugalin kruunun äitinsä kautta.


title: Filip II (Espanja)

text: Filip II:n aikana valloitukset Amerikassa vakiintuivat, ja hallintoa järjestettiin systemaattisesti ja modernisoitiin; säädettiin uusia lakeja ja nimitettiin lisää virkamiehiä sekä luotiin uusia neuvostoja ja tuomioistuimia. Filip oli uskonasioissa fanaattinen. Hän lisäsi inkvisition valtaa myös Amerikassa. Hän halusi säilyttää imperiuminsa eikä niinkään laajentaa sitä, vaikkakin Florida ja Filippiinit valloitettiin hänen aikanaan. Filip II:n hallituskauden loppupuolella alkoi Espanjan rappeutuminen: jalometallien virta Amerikasta alkoi ehtyä, ja Englanti sekä Hollanti olivat nousemassa johtaviksi merivalloiksi. Englanti voitti ”voittamattoman armadan” 1588.


title: Filip II (Espanja)

text: Filip oli neljästi naimisissa. Vuosina 1554–1558 hän oli naimisissa Englannin katolisen kuningattaren Maria I:n kanssa.


title: Filip II (Espanja)

text: Protestanttisissa maissa Filip II:lla on maine synkkänä itsevaltiaana, joka käytti häikäilemättä väkivaltaa ja turvautui myös inkvisitioon halutessaan turvata valtansa ja pyrkiessään pakottamaan Euroopan katolisen kirkon tahtoon. Osasyynä maineeseen on Friedrich von Schillerin vuonna 1787 kirjoittama näytelmä "Don Carlos". On kuitenkin syytä muistaa, että näytelmä on kirjailijan mielikuvituksen tuotetta, vaikka perustuukin oikeasti eläneiden ihmisten vaiheisiin.


title: Filip II (Espanja)

text: Filip II:n isä, keisari Kaarle V (Espanjan kuninkaana Kaarle I), asetti poikansa Espanjan varakuninkaaksi vuonna 1543. Hän oli alusta alkaen aina kuolemaansa saakka, espanjalaisten alamaisten suosiossa. Vuodet 1548–1551 Filip II oleskeli isänsä hovissa Brysselissä ja vieraili myös Saksassa, mutta ei tuntenut oloaan kotoisaksi näissä Habsburgien valtakunnan pohjoisissa osissa. Hän tunsi lopulta valtakuntansa pohjoisosia kohtaan niin suurta inhoa, että ei poistunut Pyreneiden pohjoispuolelle enää kertaakaan vuoden 1559 jälkeen.


title: Filip II (Espanja)

text: Vuonna 1553 Filip II sai isältään kirjeen, jossa isä määräsi hänet kosimaan Englannin kuningatar Maria I Tudoria. Kaarle V:n avioliittohankkeiden takana oli merkittäviä suurvalta- ja talouspoliittisia aikeita. Keisarin suurlähettiläs oli arvioinut, että yli puolet Englannin asukkaista saa joko suoraan tai välillisesti elantonsa Alankomaiden villamarkkinoista. Lisäksi valtakunta olisi laajentunut pohjoisessa merkittävästi ja vastauskonpuhdistus olisi voitu ulottaa myös Englantiin. Filip II teki, kuten isä oli määrännyt ja kosi Mariaa.


title: Filip II (Espanja)

text: Avioliitto saatiin solmittua, mutta asiat eivät menneet ihan Habsburgien toiveiden mukaan. Filip II:sta ei tullut Englannin kuningasta, vaan prinssipuoliso ja lisäksi määrättiin, että jos liitto jää lapsettomaksi, Filip II:lla ei ole mitään oikeuksia Englantiin. Marian ja Filip II:n liitto jäi molempien suureksi suruksi lapsettomaksi. Hän sai kuitenkin käynnistettyä Englannissa eräitä vastauskonpudistukseen liittyviä toimia ja liittolaisen vuonna 1557 Ranskaa vastaan käydyssä sodassa.


title: Filip II (Espanja)

text: Sota oli seurausta Kaarle V:n ja Ranskan kuninkaan Frans I:n vihamielisyyksistä. Lisäksi paavi Paavali VI yllytti Ranskan kuningasta Henrik II:ta käymään sotaan Espanjaa vastaan. Ensiksi Filip pakotti paavin luovuttamaan vihollisuuksista uhkaamalla tätä Rooman ryöstämisellä. Ranskalaisille aiheutettiin tappio Somme-joella. Rauha solmittiin vuonna 1559. Sodan merkittävin tulos oli se, että Ranska sai itselleen Calais’n joka oli Englannin viimeinen tukikohta mantereella. Rauhansopimuksessa Ranska luopui kaikista Italiaan kohdistuvista vaatimuksistaan ja siitä tuli Espanjan etupiiriä.


title: Filip II (Espanja)

text: Nykyajan ihmisen silmissä vähemmän kunniakas ja suorastaan rikollinen oli sota moriskoja vastaan. Maurilaisvallan jälkeen Etelä-Espanjaan oli jäänyt asumaan maureja, jotka olivat kääntyneet kristinuskoon. Heitä kutsuttiin moriskoiksi. Inkvisitio oli alkanut syyttää moriskoja kerettiläisyydestä ja epäili heidän uskoaan. Inkvisitio oli käynnistänyt moriskoja vastaan suoranaisen vainon. Moriskot nousivat kapinaan ja Filip II lähetti heitä vastaan armeijansa vuonna 1569.


title: Filip II (Espanja)

text: Armeija kukisti kapinan helposti. Nyt Filip julkaisi asetuksen, jonka mukaan moriskojen piti lähteä asuinpaikoiltaan ja heidät hajautettiin ympäri Espanjaa. Mukaan sai ottaa ainoastaan sen verran omaisuutta kuin jaksoi kantaa. Loput omaisuudesta tuli myydä alle sen käyvän arvon ja moriskojen piti alistua heitä valvovan viraston alaiseksi. Moni moriskoperhe joutuikin kärsimään suoranaisesta mielivallasta.


title: Filip II (Espanja)

text: Selim II nousi Turkin sulttaaniksi vuonna 1566. Hän halusi saada liittää Kyproksen osaksi valtakuntaansa. Saari oli tuolloin Venetsian hallussa, ja sulttaani lähetti Venetsialle uhkavaatimuksen, jossa vaati saaren luovuttamista. Venetsia ei suostunut Turkin vaatimukseen. Paavi perusti kristityistä liittouman, ja hänen onnistui saada Filip II siihen mukaan. Päätettiin perustaa laivasto, joka hyökkäisi Turkin laivaston kimppuun sen omilla purjehdusvesillä. Kristittyjen laivastoa johti espanjalainen Don Juan d’Austria, joka oli kuninkaan velipuoli.


title: Filip II (Espanja)

text: Don Juan d’Austrian hyökkäyssuunnitelma oli erittäin uhkarohkea. Laivastot kohtasivat toisensa Lepantossa, aivan Peloponnesoksen tuntumassa. Taistelu kesti neljä tuntia ja turkkilaiset lyötiin täydellisesti. Myös kristityt kärsivät raskaita tappioita. Kuultuaan voitosta Filip II reagoi eleettömästi: hän käski veisata jumalanpalveluksen päätteeksi "Te Deumin". Tavallinen kansa juhli voittoa riehakkaasti, sillä turkkilaisvaaran katsottiin väistyneen.


title: Filip II (Espanja)

text: Vuonna 1579 Filip II nimitti pääministerikseen kardinaali Granvellan, joka oli luonut jo uraa Napolin varakuninkaana ja kuninkaan Alankomaissa olevan sijaisen, kuninkaan sisarpuolen Margareta Parmalaisen neuvonantajana. Granvella oli Habsburgien suvun vankkumaton kannattaja. Hänen mukaan Habsburgien valta takasi Euroopan sivistyksen. Hän oli myös yhtä työteliäs kuin kuningas ja erittäin lujatahtoinen. Granvella piti kuningasta kylmänä ja anteeksiantamattomana ihmisenä. Kuningas oli uskoutunut Granvellalle, että tämän tehtävänä olisi Portugalin liittäminen Espanjaan. Jos Espanjan onnistuisi liittää naapurimaa itseensä siirtomaineen, olisi lopputuloksena suurvalta, jota toteltaisiin ja kuunneltaisiin kaikkialla Euroopassa.


title: Filip II (Espanja)

text: Portugalissa oli vuonna 1578 kuninkaana nuori kuningas Sebastian I, jonka suurena haaveena oli tehdä ristiretki Pohjois-Afrikkaan maureja vastaan. Sebastian johti Portugalin armeijan Pohjois-Afrikkaan, missä se kärsi täydellisen tappion. Kuninkaan ruumista ei löydetty koskaan. Portugalin kuninkaaksi nousi hallitsijasuvun vanhin miespuolinen jäsen, kardinaali Henrik. Uusi kunigas Henrik I oli vanha ja lapseton mies ja anoi paavilta lupaa mennä naimisiin. Espanjan asiamiehet saivat taivuteltua paavin kieltäytymään vihkiluvasta. Vuonna 1580 kuningas Henrik kuoli. Filip johdatti nyt armeijansa Portugalin rajan yli.


title: Filip II (Espanja)

text: Portugalilaiset nimittivät itselleen kuninkaan, Antonion ja kokosivat armeijan. Espanjan joukot, joita johti Alban herttua, nujersivat portugalilaisten vastarinnan nopeasti. Antonio pakeni lopulta Ranskaan ja käytti elämänsä espanjalaisvastaiseen propagandaan, millä oli ajan myötä tulosta. Moni eurooppalainen hallitsija alkoi suhtautua Espanjaan kielteisesti.


title: Filip II (Espanja)

text: Joulukuussa 1580 Filip saapui Lissaboniin, missä hänet julistettiin Portugalin kuninkaaksi. Hän vannoi kunnioittavansa maan lakeja ja oikeuksia. Sen jälkeen hän ryhtyi järjestämään sen hallintoa. Filip II piti tätä työtä niin tärkeänä, että pysyi maassa yhtäjaksoisesti kaksi vuotta. Portugalin yhdistäminen Espanjaan oli hänen hallituskautensa huippukohta.


title: Filip II (Espanja)

text: Vuoden 1557 sodassa Ranskaa vastaan Filip II:n tykistö pommitti hajalle Pohjois-Ranskassa sijainneen Pyhän Laurentiuksen luostarin. Filip vannoi rakennuttavansa korvaukseksi uuden luostarin Espanjaan. Filip ryhtyi rakennuttamaan El Escorialin luostaria vuonna 1563, ja rakennustyöt kestivät 21 vuotta. El Escorial on valtava rakennus, joka on yhtä aikaa kirkko, luostari ja kuninkaallinen palatsi.


title: Filip II (Espanja)

text: El Escorial oli Filip II:n kärkihankkeita ja kuningas vieraili usein tarkastamassa rakennustöiden etenemistä. Hän halusi vaikuttaa rakennuksen pienimpiinkin yksityiskohtiin. Kuninkaan omat asuintilat ovat askeettiset. Rakennuskompleksiin kuuluvat myös kirjasto ja taidegalleria, jotka on puolestaan sisustettu loisteliaasti. Filip II asetti toiveensa, että linnassa piti olla parasta, mitä hänen valtakuntansa eri osat pystyivät tuottamaan. El Escorialissa on milanolaisia kulta- ja hopeatöitä, harvinaista puuta Etelä-Amerikasta ja alankomaalaisia gobeliineja. Hallitsijan asiamiehet ostivat kirjastoon harvinaisia kirjoja ja käsikirjoituksia ympäri Eurooppaa. Kuningas oli kiinnostunut kirjallisuudesta, ja El Escorialissa on säilynyt Erasmus Rotterdamilaisen teos, johon kuningas on kirjoittanut monia reunahuomautuksia.


title: Filip II (Espanja)

text: Filip II oli haaveillut, että voisi keskittää hallintonsa yhteen huoneeseen. El Escorialin valmistuttua hänellä oli siihen mahdollisuus. Hän vietti työhuoneessaan päiväkausia ja siellä hän tapasi ministerinsä ja vakoojansa. Hän luki tarkasti kaikki saamansa selonteot ja laski kustannusarvioita. Mitään asiaa hän ei antanut ministereidensä hoidettavaksi, ennen kuin oli mielestään pohtinut asian tarpeeksi huolellisesti. Tämä teki hänen hallinnostaan hitaan ja raskassoutuisen ja tuotti hänelle nimityksen "lyijyjalkainen mies".


title: Filip II (Espanja)

text:
Vastaanotoillaan Filip II ei koskaan sanonut paljoakaan. Muun hovin juhliessa Filip II pysyi omissa oloissaan. Hän piti ihmiset loitolla itsestään, sillä epäili heitä salahankkeista. Hänen vanhempansa olivat terottaneet hänet mieleensä jo varhain ajatuksen hänen erityisyydestään ja mahtavuudestaan. El Escorialissa hän osallistui usein munkkiveljien kanssa polvirukouksiin tai vietti tuntikausia rukoilemassa Tizianin Jeesusta esittävän maalauksen äärellä. Filip pukeutui vaatimattomasti, koristeellisuutta vältellen, useimmiten mustaan.
Vaikka Filip II hoiti hallitustoimiaan ahkerasti ja hänen virkamiehistönsä oli kyvykästä, hänen hallituskaudellaan alkoi Espanjan mahdin hiipuminen. Merkittävä isku oli Alankomaiden kapina, itsenäistyminen ja nousu merivallaksi.


title: Filip II (Espanja)

text: Alankomaiden kapinalle oli monia syitä. Massa oli jo melko kehittynyttä kapitalismia ja sen porvarissäätyä olivat pitkään ärsyttäneet Espanjasta tulevat maksumääräykset ja aina vain kiristyvä verotus. Köyhälistön keskuudessa kehittyi kapina kohoavien elinkustannusten vuoksi. Uskonpuhdistus oli leviämässä Alankomaihin ja sekä luterilaisuus että kalvinismi levisivät kansan parissa. Espanjalaishallinnon uskonnollinen suvaitsemattomuus ja inkvisition toimet herättivät kansan keskuudessa vihaa. Aatelistoa ei köyhien asema kiinnostanut eikä se suhtautunut lämmöllä uskonpuhdistukseenkaan, mutta kapinaliike alkoi olla niin voimakasta, että aatelisto johtajanaan Vilhelm Oranialainen katsoi viisaammaksi asettua sen puolelle.


title: Filip II (Espanja)

text: Filip nimitti sisarpuolensa Margareta Parmalaisen Alankomaiden käskynhaltijaksi vuonna 1559. Hän oli keisari Kaarle V:n ja hollantilaisen palvelustytön lapsi. Äitinsä alhaisen syntyperän ja hollannin kielitaidottomuuden takia alankomaalaiset aatelismiehet eivät voineet kunnioittaa häntä. Filip II oli nimittänyt hänet tehtäväänsä hänen intomielisen katolilaisuutensa takia. Filip II ei voinut sallia alankomaalaisten luopumista katolilaisuudesta ja kääntyvän protestanteiksi.


title: Filip II (Espanja)

text: Alankomaita oli päätetty hallita kuten valtakunnan muitakin osia. Filip II:n ministeri, kardinaali Granvella, yritti vakuuttaa kuninkaalle, että nyt oltiin tekemässä suurta virhettä. Alankomaiden aateliset olivat vielä tässä vaiheessa uskollisia kuninkaalle ja vaativat vain suurempaa taloudellista itsenäisyyttä.


title: Filip II (Espanja)

text: Tilanne kärjistyi lopulta sodaksi. Osasyynä olivat muun muassa vihaisten kansanjoukkojen suorittamat kirkkojen ryöstöt ja Filip II:n jukistamat Segovian ediktit, joiden mukaan inkvisitio sai täydet toimintavaltuudet myös Alankomaissa. Alankomaiden aateliset vastasivat siihen vuonna 1565 julkistamallaan asiakirjalla, jossa ilmoittivat vastustavansa inkvisitiota kaikin voimin.


title: Filip II (Espanja)

text: Filip II vannoi kostoa ja päätti lähettää Alankomaihin armeijansa, jonka vahvuus oli 10 000 miestä johtajanaan Alban herttua. Hän saapui Brysseliin elokuussa 1567 ja seuraavan kuukauden aikana hän vangitutti aateliston johtomiehiä. Seuraavaksi hän perusti erityistuomioistumia, jotka etsivät kapinoitsijoita ja kerettiläisiä. Vuoden 1568 aikana erityistuomioistuimet langettivat tuhansia kuolemantuomioita eripuolilla Alankomaita. Alban herttua julistettiin myös käskynhaltijaksi ja tässä toimessaan hän perusti ilmiantajaverkoston, jonka pyrki etsimään myös kuninkaan salaiset vastustajat. Jos oppositiomies oli paennut ulkomaille, kohtasi rangaistus hänen vaimoaan ja lapsiaan.


title: Filip II (Espanja)

text: Sotaa käytiin maalla ja merellä. Vuonna 1572 alankomaalaisten johtajaksi tuli Vilhelm Oranialainen ja Alban herttuan joukot valtasivat Haarlemin. Alkmaarin valtaus epäonnistui ja vuonna 1573 Alban herttua jätti tehtävänsä vapaaehtoisesti Don Luis de Requénses y Zuñiganille. Uusi käskynhaltija yritti aluksi neuvotteluja, mutta ne eivät johtaneet tulokseen. Espanjan joukot piirittivät Leidenin, mutta kärsivät murskatappion lokakuussa 1574. Nyt oli kaikille selvää, että Filip II ja espanjalaiset ovat hävinneet sodan.


title: Filip II (Espanja)

text: Filip II yritti vielä vaihtaa komentajiaan ja välillä käskynhaltijana oli hänen velipuolensa, Lepanton taistelun voittaja Don Juan d’Austria. Hän ei saanut aikaan kahtena käskynhaltijavuotenaan mitään ja Filip II jätti hänet lopulta ilman käyttövaroja ja ohjeistusta. Vuonna 1579 nimitettiin uusi käskynhaltija Alessandro Farnese. Hän kylvi menestyksellä epäsopua etelän katolisten ja pohjoisten maakuntien protestanttien välille. Etelän maakunnat julistivat 1579, että ne vannovat uskollisuutta Filipille. Näistä maakunnista syntyi myöhemmin Belgia. Pohjoisen maakunnat julistivat Utrechtin unionin, mikä käytännössä merkitsi itsenäisten Alankomaiden syntyä. Leppymätön Filip II julisti Vilhelm Oranialaisen lainsuojattomaksi ja tämän murhaajalle 20 000 guldenin palkkion ja aatelisarvon.


title: Filip II (Espanja)

text: Vuonna 1588 Espanjaa kohtasi tuhoisa isku, kun sen laivasto, jota kutsuttiin voittamattomaksi armadaksi, tuhoutui. Englannissa oli noussut valtaan kuningatar Elisabet I, joka oli aluksi pitänyt yllä hyviä suhteita Espanjaan. Elisabet muutti kuitenkin mieltään ja ryhtyi tukemaan Alankomaita ja lähetti vuonna 1585 Leicsesterin jaarlin, Robert Dudleyn johtaman sotajoukon tukemaan Espanjan vastaista sotaa. Lisäksi Francis Drake teki ryöstöretkiä Espanjan Amerikan siirtomaita vastaan.


title: Filip II (Espanja)

text: Filip II määräsi, että kaikki Espanjan satamissa olevat laivat tulee takavarikoida. Lisäksi hän antoi vuonna 1587 määräyksen, jonka mukaan on valmisteltava yhdistetty meri- ja maavoimien hyökkäys Englantiin. Englannin katolilaisten ajateltiin pitävän Filipiä vapauttajanaan. Hyökkäykseen tarvittaisiin 8 000 merimiestä ja 22 000 sotilasta. Hyökkäyksen johtajaksi nimitettiin markiisi Santa Cruz, joka tosin kuoli yllättäen seuraavan vuoden alussa. Hänen seuraajakseen nimitettiin Medina-Sidonian herttua, jolla ei ollut mitään kokemusta merisodasta.


title: Filip II (Espanja)

text: Espanjalaisten hyökkäysvalmistelut kokivat iskun 1587, kun Draken komentamat alukset hyökkäsivät Cádizin satamaan ja polttivat 30 espanjalaisten laivaa. Medina-Sidonia valitti Filip II:lle, että hyökkäys on huonosti valmisteltu, mutta yleensä varovainen Filip II:n kehotti kuitenkin kiirehtimään. Laivaston piti lähteä kukistamaan kerettiläisten kuningatar, kuten Elisabetia nyt nimitettiin, mutta huonon tuulen vuoksi hyökkäys alkoi Lissabonista vasta 20. toukokuuta 1588.


title: Filip II (Espanja)

text: Espanjan laivaston hidas eteneminen antoi englantilaisille aikaa valmistautua taisteluun. 19. heinäkuuta 1588 englantilaiset saivat katsekontaktin espanjalaisiin ja aloittivat näiden saartamisen. 20. heinäkuuta Espanjan laivat asetettiin taistelumuodostelmaan ja englantilaiset hyökkäsivät näitä kohti niiden ampuessa kiivaasti kanuunoillaan. Ensikosketus oli tulokseton.


title: Filip II (Espanja)

text: 27. heinäkuuta huomattiin, että 18 000 espanjalaisen maihinnoususta yli Englannin kanaalin ei tullut mitään, sillä joukkojen kuljetukseen ei löytynyt aluksia. Yön koittaessa englantilaiset uittivat palavia aluksia kohti Calaisin edustalle ankkuroituneita espanjalaisia, jotka joutuivat ankkurinköytensä katkoen pakenemaan niitä.


title: Filip II (Espanja)

text: 28. heinäkuuta käydyssä taistelussa espanjalaiset kärsivät suuria tappioita.


title: Filip II (Espanja)

text: 30. heinäkuuta Medina-Sidonia päätti viedä laivaston takaisin kotimaahan. Kotimatkalla 17 laivaa karkasi ja 15 niistä upposi. 2. elokuuta oli ilmeistä, että espanjalaiset eivät enää uhkaa Englantia ja heidän takaa-ajostaan luovuttiin. Espanjan laivaston kotimatka oli täynnä vaikeuksia, laivoissa puhkesi lavantauti ja keripukki ja Medina-Sidonia sairastui punatautiin. Espanjalaisten 130 laivasta pääsi takaisin vain 67. Kuolleiden miesten luku nousi tuhansiin.


title: Filip II (Espanja)

text: Kun Filip II kuuli tappiosta hän ei osoittanut ulospäin tunteitaan. Hän sulkeutui työhuoneeseensa ja suostui keskustelemaan ainoastaan rippi-isänsä kanssa. Filip II eli loppuelämänsä eräänlaisen masennuksen vallassa. Hän ei salannut itseltään, että oli epäonnistunut estämään uskonpuhdistuksen leviämisen. Hallitustoimensa hän hoiti loppuun saakka tunnollisesti ja yksityiskohtiin paneutuen. Venetsian lähettiläälle hän kertoi, että ei ollut antanut elämässään voittojen eikä tappioiden vaikuttaa itseensä.


title: Filip II (Espanja)

text: Filip II oli naimisissa neljä kertaa. Hänen ensimmäinen vaimonsa oli hänen serkkunsa, Maria Manuela, Portugalin prinsessa. Avioliitto päättyi neljä päivää lapsen syntymän jälkeen, Marian kuoltua synnytyksen jälkeisiin komplikaatiohin. Syntynyt poika, Don Carlos, aiheutti isälle ongelmia ja Filip II määräsi hänet vuonna 1568 vangittavaksi ja syrjäytettäväksi kruununperimyksestä.


title: Filip II (Espanja)

text: Isän ja pojan väliset suhteet olivat jo varhain ajautuneet umpikujaan. Don Carlos oli tietäen isänsä oleskelevan lähestulkoon pelkästään El Escorialissa, kirjoittanut pilkallisen teoksen "Filip kuninkaan pitkät ja ihmeelliset matkat". Teos käsittää lähes pelkästään tyhjiä sivuja. Don Carlosin on kuvattu olleen epävakainen ja käyttäytyneen hillittömästi. Venetsian suurlähettiläs raportoi Don Carlosin kiusanneen erästä suutaria pakottamalla tämän syömään tekemänsä kengät.


title: Filip II (Espanja)

text: Kuningas otti poikansa vangitsemisessa johdon käsiinsä. Hän johti paljastettu miekka kädessään joukon uskottuja miehiä poikansa makuuhuoneeseen ja takavarikoi tämän pistoolit. Pojan kysymyksiin hän ei vastannut, vaan määräsi, että ovet ja ikkunat on teljettävä ja kukaan ei saa puhua hänen kanssaan. Tämän jälkeen Filip II ei enää koskaan nähnyt poikaansa. Don Carloksen kuoltua levisi sitkeä huhu, jonka mukaan isä murhasi poikansa. Totuus ei ole selvinnyt koskaan.


title: Filip II (Espanja)

text: Filip II:n toinen avioliitto Englannin Maria I:n kanssa oli solmittu puhtaasti poliittisia tarkoitusperiä silmällä pitäen. Puolisot tapasivat harvoin ja oleskelivat kumpikin enimmäkseen omassa maassaan. Liittoon ei syntynyt lapsia ja se purkautui Marian kuoltua vuonna 1558.


title: Filip II (Espanja)

text: Kolmannen avioliittonsa Filip II solmi Valoisin Elisabetin kanssa. Liito kesti vuodet 1559–1568, ja pari sai viisi tytärtä. Lapsista kolme kuoli synnytyksessä ja Elisabet kuoli viimeisen lapsen syntymän yhteydessä komplikaatioihin.


title: Filip II (Espanja)

text: Anna Itävaltalainen oli kuninkaan neljäs ja viimeinen avioliitto, ja se kesti vuodet 1570–1580. Aikalaislähteiden mukaan avioliitto oli hyvin onnellinen. Puolisot saivat viisi lasta, joista poika hallitsi isänsä jälkeen nimellä Filip III.


title: Filip II (Espanja)

text: Filip II:n isällä Kaarle V:llä oli sivusuhteita monien naisten kanssa ja niistä syntyi myös lapsia. Filip II otti heistä eräitä palvelukseensa ja myönsi heille korkeita hallinnollisia tehtäviä. Sisarpuoli Margareta Parmalainen oli Alankomaiden käskynhaltija ja velipuoli Don Juan d’Austria komensi kristittyjen liittouman laivat voittoon Lepanton meritaistelussa.


title: Johann Nikolaus Forkel

text: Johann Nikolaus Forkel (22. helmikuuta 1748 Meeder – 20. maaliskuuta 1818 Göttingen) oli saksalainen urkuri, säveltäjä ja musiikkitieteilijä. Forkelia pidetään modernin musiikkitieteen isänä. Hänen lukuiset sävellyksensä eivät ole saavuttaneet laajaa suosiota.


title: Johann Nikolaus Forkel

text: Forkel syntyi suutarin pojaksi Meederin kylässä lähellä Coburgin kaupunkia. Hänen varhaisesta musiikkikoulutuksestaan ja erityisesti piano-opinnoistaan vastasi kaupungin kanttori, Johann Heinrich Schulthesius. Teini-ikäisenä hän toimi kuorolaisena Lüneburgissa samalla kun hän opiskeli Göttingenin yliopistossa oikeustiedettä. Forkel toimi yliopistossa yli 50 vuotta lukuisissa tehtävissä, muun muassa musiikin teorian opettajana, urkurina ja lopulta koko musiikinopetuksen johtajana.


title: Johann Nikolaus Forkel

text: Forkelia pidetään usein modernin musiikkitieteen ja musiikinhistorian isänä, koska hän alkoi ensimmäisenä käyttää alalla tiukkoja akateemisia tutkimusmenetelmiä ja vaatimuksia. Hänen vuosien saatossa keräämänsä yksityiskirjasto muodostaa nykyisin tärkeän osan Berliinin kuninkaallisen kirjaston kokoelmaa.


title: Johann Nikolaus Forkel

text: Forkel oli Johann Sebastian Bachin suuri ihailija ja hän kirjoitti ensimmäisen Bachin elämäkerran vuonna 1802. Nykyisin elämäkertaa pidetään arvokkaana lähteenä, koska Forkelin oli mahdollista keskustella Bachin poikien Carl Philipp Emanuelin ja Wilhelm Friedemannin kanssa, joilta hän onnistui keräämään paljon tietoa, joka muutoin olisi kadonnut.


title: Johann Nikolaus Forkel

text: Muita merkittäviä Forkelin kirjoja ovat:


title: Kannabinoidit

text: Kannabinoidit ovat yhdisteitä, jotka kiinnittyvät kannabinoidireseptoreihin. Hampun kannabinoidit luovat kannabiksen päihdyttävät ja lääkinnälliset vaikutukset. Eräät kannabinoideista ovat sisäsyntyisiä, kuten N-arakidonyylietanoliamiini eli anandamidi ja 2-arakidonyyliglyseroli eli 2-AG.


title: Kannabinoidit

text: Vaikka kannabiksen kemiaa alettiin tutkia yli 150 vuotta sitten, vasta vuonna 1964 onnistuttiin ensimmäisen kerran eristämään kannabiksesta puhdas delta-1-tetrahydrokannabinoli (delta-1-THC), toiselta nimeltään delta-9-tetrahydrokannabinoli, delta-9-THC tai vain THC. Vuonna 1970 se todettiin hampun keskeisimmäksi psykoaktiiviseksi komponentiksi. Tämän jälkeen on Cannabis-lajin kasveista pystytty eristämään noin 60 muuta ainesosaa, joita nimitetään yhteisellä nimikkeellä kannabinoidit. Kannabinoideja ei ole löydetty toistaiseksi mistään muusta kasvista. Kaiken kaikkiaan hamppukasveista on eristetty tähän mennessä yli 400 kemikaalia.


title: Kannabinoidit

text: Kannabistuotteitten erittäin vaihtelevat psykoaktiiviset vaikutukset ovat kuitenkin pitkään askarruttaneet tutkijoita. Jos THC olisi ainoa psykoaktiivinen komponentti, kannabista nauttimalla aikaansaadun päihtymistilan pitäisi olla voimakkuudeltaan suoraan verrannollinen nautitun kannabiksen THC-pitoisuuteen. Kemialliselta koostumukseltaan erilaiset kannabistuotteet tuottavat kuitenkin myös laadullisesti erilaisen päihtymistilan, millä ei aina ole lineaarista korrelaatiota THC-pitoisuuden kanssa. Lisää päänvaivaa aiheuttaa sekin löytö, että elimistössä ja verenkierrossa mitattu THC-pitoisuus ei sekään täysin vastaa kannabiksen päihtymyksen subjektiivista voimakkuutta ja ominaisuuksia.


title: Kannabinoidit

text: THC:n lisäksi muita kannabinoideja, joilla on huomattu olevan sellaisenaan tai THC:hen yhdistettynä psykoaktiivisia vaikutuksia, ovat CBD (kannabidioli) ja CBN (kannabinoli). THC on suhteellisen voimakas psykoaktiivinen aine, joka aiheuttaa hyvin vahvan päihtymyksen jopa 1–2 mg:n annoksilla suonensisäisesti annosteltuna (testattu laboratorio-olosuhteissa syntetisoidulla THC:llä). Tavanomaiset käyttötavat kuitenkin hukkaavat suuren osan aktiivisista ainesosista. Polttamalla kannabista siitä siirtyy elimistöön yleensä 5–15 % poltettavan materiaalin THC:stä, riippuen henkilön polttotekniikasta. Syötynäkään psykoaktiivisia ainesosia ei jää jäljelle juuri enempää. CBD:llä ja CBN:llä on suhteellisen vähäinen puuduttava tai sedatiivinen vaikutus sellaisina annoksina, joina tavallisen kannabiksenkäyttäjän voidaan olettaa niitä elimistöönsä saavan. Viime vuosina tehtyjen tutkimusten valossa näyttää siltä, että nämä aineet voimistavat joitakin THC:n kipua lievittäviä vaikutuksia, vähentävät THC:n joitakin psykoaktiivisia vaikutuksia ja hidastavat THC:n vaikutuksen alkamista sellaisissa annoksissa, jotka tulevat kyseeseen kannabiksen "keskivertokuluttajista" puhuttaessa.


title: Kannabinoidit

text: CBD:n on lisäksi havaittu olevan monien kannabiksen lääkinnällisten vaikutusten takana, esimerkiksi sen on todettu vähentävän epileptisiä kohtauksia, auttavan kroonisesta unenpuutteesta kärsiviä, vähentävän haitallista lihasnykimistä.


title: Kannabinoidit

text: THC ja CBD vaikuttavat myös muiden psykoaktiivisten aineiden kanssa yhdessä. THC:n on huomattu hidastavan useimpien kehon solujen toimintaa ja se selittää osan kannabiksen vaikutuksista. Siten esimerkiksi kannabiksen vaikutuksen alaisena alkoholijuomien imeytyminen on hitaampaa, sillä vatsan kyky siirtää ravinteita kehoon on hidastunut. Näiden kahden kannabinoidin on myös todettu vaikuttavan nikotiinin, rauhoittavien lääkkeiden, amfetamiinin, kokaiinin, opiaattien ja monien muiden psykoaktiivisten aineiden metaboliaan ja farmakologiaan.


title: Kannabinoidit

text: Hampun emikukinnon THC-pitoisuus vaihtelee kuituhampun 0,001 %:sta aina viimeisimpien huippuunsa jalostettujen lajikkeiden 25 %:iin asti. Keskiarvoina voidaan kuitenkin pitää hieman alle 10 % THC-pitoisuutta tällä hetkellä.


title: Kannabinoidit

text: Kannabinoidireseptoreihin sitoutuvat yhdisteet voidaan jakaa kemiallisten rakenteidensa perusteella klassisiin ja ei-klassisiin kannabinoideihin, eikosanoideihin ja lukuisiin synteettisiin rakenteisiin, kuten aminoalkyyli-indoleihin ja diaryylipyratsoleihin. Klassiset kannabinoidit ovat hampusta ("Cannabis sativa") eristettyjä yhdisteitä ja niiden synteettisiä johdoksia. Endogeeniset eli sisäsyntyiset kannabinoidit (endokannabinoidit) ovat rakenteeltaan eikosanoideja eli arakidonihapon johdoksia, kuten anandamidi eli N-arakidonyylietanoliamiini ja 2-arakidonyyliglyseroli eli 2-AG.


title: Kannabinoidit

text: Myös synteettisiä kannabinoideja on käytetty päihteinä. Esimerkiksi JWH-018 on vaikutuksiltaan kannabiksen kaltainen, mutta voimakkaampi päihteenä.


title: Kannabinoidit

text: Ihmisissä ja useissa muissa nisäkkäissä luonnollisesti esiintyvä (eli endogeeninen) kannabinoidireseptorien välittäjäaine on anandamidi. Sen tehtävä on vielä epäselvä, mutta sen arvellaan olevan muun muassa aivojen dopamiinitason ja monien kehon sisäisten ärsykkeiden hienosäätelijä. THC kiinnittyy kannabinoidireseptoreihin vain keskivahvasti, mutta kuitenkin luonnollista anandamidia hiukan vahvemmin. THC toimii kannabinoidireseptorissa reseptorin toimintaa kiihdyttäen, eli agonistina. Tämä onkin todettu kannabiksen ensisijaiseksi päihtymystilan aiheuttajaksi. Kannabiksen alhainen myrkyllisyys johtuu ilmeisesti siitä, että kannabinoidireseptoreja on hyvin vähän hengitystä ja muita tarpeellisia ruumiintoimintoja ohjaavissa aivojen osissa.


title: Kannabinoidit

text: CB- ja äskettäin löydetty alityyppi CB-reseptorit ovat toiminnaltaan lähes identtiset, CB-reseptorin ollessa kehon vallitseva kannabinoidireseptori ja CB:n esiintymisen ollessa noin 20 % päätyyppireseptorin määrästä. CB-tyypin reseptoreja on enimmäkseen keskushermostossa ja harvakseltaan ääreishermostossa. CB-reseptoreja on puolestaan lähinnä immuniteettimekanismeihin liittyvillä alueilla imusolmukkeissa ja tämä reseptorityyppi vastaa kannabiksen immuniteettia muuntavista ominaisuuksista. CB toimii siten pääsääntöisenä kannabiksen keskushermoston tilan muuttajana.


title: Kannabinoidit

text: Endogeeninen kannabinoidijärjestelmä käsittää kannabinoidireseptorit (CB ja CB), kuljetusproteiinin (anandamiditransportteri) ja metaboliaentsyymit, jotka inaktivoivat endokannabinoideja (FAAH ja MGL). Endogeeniset kannabinoidit, anandamidi ja 2-AG inaktivoituvat nopeasti elimistössä sitoutuessaan solukalvon spesifisiin kuljetusproteiineihin. Endogeeniset kannabinoidit kuljetetaan solun sisään helpotetun diffuusion avulla. Solussa ne metaboloituvat spesifisten entsyymien avulla. Solukalvoon sitoutunut rasvahappoamidihydrolaasi-entsyymi (FAAH) katalysoi solussa AEA:n hydrolyysiä arakidonihapoksi ja etanoliamiiniksi. 2-AG puolestaan hajoaa solun sisällä arakidonihapoksi ja glyseroliksi entsymaattisesti olosuhteista riippuen joko monoasyyliglyserolilipaasin (MGL) tai FAAH:n avulla.


title: Toyota Yaris

text: Toyota Yaris on Toyotan vuodesta 1999 lähtien valmistama pieni automalli, joka korvasi Toyota Starletin. Ensimmäisen sukupolven Yariksesta on olemassa myös tila-autoversio nimeltään Toyota Yaris Verso.


title: Toyota Yaris

text: Ensimmäisen sukupolven Yarista valmistettiin vain Japanissa. Vuonna 2005 valmistus siirtyi Pohjois-Ranskan Valenciennesissa sijaitsevaan uuteen tehtaaseen, jonka tuotantokapasiteetti on 270 000 autoa vuodessa. Moottorit Yarikseen tehdään Toyotan Englannin tehtaalla.


title: Toyota Yaris

text: Ensimmäisen sukupolven Yariksen moottorissa kampiakseli on sijoitettu männänreikien keskilinjasta kahdeksan millimetriä pakoventtiilien puolelle. Tällöin sylinterin maksimipaineen aikana mäntiä sivusuunnassa painava voima on pienempi ja siten myös kitka vähäisempi. Vähäisempi kitka merkitsee luonnollisesti pienempää polttoaineen kulutusta. Kahta yläpuolista nokka-akselia pyörittää ketju. Imupuolen nokka-akselilla on portaaton ajoituksen säätöjärjestelmä, josta Toyota käyttää lyhennettä VVT-i (Variable Valve Timing – intelligent). Muuttuvalla venttiiliajoituksella käyttökelpoista kierroslukualuetta on saatu kasvatettua. VVT-i:n käyttöyksikkö sijaitsee imunokka-akselin päässä ja öljynpaine sille tulee nokka-akselin kautta. Ketjupyörään kiinnitetyn kotelon sisällä on imunokka-akselissa kiinni oleva siipiosa. Se, säätyykö ajoitus aikaisemmalle vai myöhäisemmälle, riippuu siitä kummalle puolen siipiosaa öljynpaine vaikuttaa.


title: Toyota Yaris

text: Moottorin ohjainyksikkö (ECU) säätelee VVT-i:n käyttöyksikköön tulevaa öljynpainetta. Öljynpaine riippuu moottorin pyörimisnopeudesta, imuilmamäärästä, kaasuläpän asennosta ja jäähdytysnesteen lämpötilasta. Yaris on ensimmäinen pikkuluokan auto, jossa käytetään tällaista järjestelmää. Yarisin moottorissa on myös suorasytytys, eli jokaisella tulpalla on oma sytytyspuolansa.


title: Toyota Yaris

text: Yarisin takajousituksessa on tehty Toyotan mitassa suuri muutos. Takana on yhdysheiluriakselisto aiemmin käytetyn monivarsituennan sijaan. Yariksen etujousitus on toteutettu perinteiseen tapaan joustintuilla.


title: Toyota Yaris

text: Yariksella on kolmen vuoden/100 000 kilometrin takuu, korille myönnetään kahdentoista vuoden puhkiruostumattomuustakuu. Huoltoväli on 15 000 kilometriä.


title: Toyota Yaris

text: Suomen Posti käyttää ensimmäisen sukupolven Yaris Versoa jakeluautona. Tällöin autosta on poistettu taemmat istuimet ja kuljettaja istuu oikealla puolella. Postin Yariksessa on yleensä käytössä automaattivaihteisto, joskin joissakin malleissa, joissa ajajan istuin on vasemmalla puolella saattaa olla myös manuaalivaihteisto. Toisen sukupolven Toyota Yaris korvasi edeltäjänsä vuonna 2005. Nelisylinterisen 1,0-litraisen moottorin korvasi vastaava kolmisylinterinen, joka löytyy myös Toyota Aygosta ja Daihatsu Sirionista. 1,3-litrainen sai päivityksen ja 1.4 D-4D :n tehot lisääntyivät jopa viidellätoista hevosvoimalla. Yariksesta tuli luokkansa ensimmäinen auto, jossa on yhdeksän turvatyynyä.


title: Toyota Yaris

text: Kanadalaisessa versiossa on 1,5-litrainen VVT-i-moottori josta tehoja on saatu irti 106 hv. Yhdysvalloissa myytävä versio on kutakuinkin sama kanadalaisen kanssa, lisäksi saatavana on sedan-malli Yariksesta nimellä Toyota Yaris S.


title: Toyota Yaris

text: Vuonna 2007 Toyota esitteli Yaris TS:n, 1,8-litraisella koneella varustetun Yariksen, malliston sporttiseksi huippumalliksi, joka erottuu muusta mallistosta varustelun lisäksi myös ulkomuodollaan. Yaris TS:ssä on muun muassa LED-tekniikalla toteutetut takavalot, helmanlevikkeet ja 17 tuuman alumiinivanteet. Myös ensimmäisen sukupolven Yaris T-Sport -mallissa ollut analoginen mittaristo on päässyt TS-malliin.


title: Toyota Yaris

text: Eurooppa:


title: Toyota Yaris

text: Kolmannen sukupolven Toyota Yaris tuli markkinoille vuonna 2011. Vuonna 2012 Yariksesta esiteltiin ensimmäinen hybridimalli.


title: Hegemonia

text: Alun perin hegemonia tarkoitti poliittista hallitsemista tai ylivaltaa erityisesti valtioiden välisissä suhteissa. Sittemmin sillä tarkoitettiin Antonio Gramscin määrittelemänä hallitsevien yhteiskuntaryhmien kulttuurista ylivaltaa. Eliitit hallitsevat kansalaisia ideologioiden avulla, eivät nojaamalla fyysiseen väkivaltaan. Laajemmin hegemonia merkitsee monimutkaista kokonaisuutta, joka yhdistää toisiinsa poliittiset, sosiaaliset ja kulttuuriset voimat, tai ne aktiiviset sosiaaliset ja kulttuuriset voimat, jotka ovat kokonaisuuden kannalta välttämättömiä elementtejä.


title: Nuoruuden lähde

text: Nuoruuden lähde on myyttinen vesilähde, josta juomisen tai jossa kylpemisen sanotaan antavan ihmiselle ikuisen nuoruuden. Eri puolilta maailmaa tunnetaan tarinoita, joiden mukaan iäkkäät ihmiset saisivat uuden nuoruuden näistä “neitokaivoista”.


title: Nuoruuden lähde

text: Monet renessanssin taiteilijat kuvasivat kylpemistä ikuisen nuoruuden lähteessä. Aihe rinnastuu myös kristinuskon kasteeseen.


title: Nuoruuden lähde

text: Nuoruuden lähde on joskus sijoitettu Floridaan, Bimini-saarelle. Espanjalainen tutkimusmatkailija Juan Ponce de León etsi tiettävästi nuoruuden lähdettä, kun hän matkasi Floridaan vuonna 1513. Espanjalainen historioitsija Antonio de Herrera y Tordesillas kirjoitti 1601, että lähde palauttaa ikääntyvän miehen nuoruuden ja potenssin.


title: Johann Gottlieb Goldberg

text: Johann Gottlieb Theophilus Goldberg (14. maaliskuuta 1727 Danzig – 15. huhtikuuta 1756 Dresden) oli saksalainen cembalisti ja säveltäjä. Johann Sebastian Bachin Goldberg-muunnelmat, BWV 988, on nimetty hänen mukaansa.


title: Johann Gottlieb Goldberg

text: Goldberg oli Bachin oppilaana vuosina 1733–1746 ja Bach ylisti häntä älykkäimmäksi ja työteliäimmäksi oppilaakseen. Goldbergin kerrotaan osanneen soittaa hyvin vaikeita teoksia suoraan nuoteista (”prima vista”) ilman harjoittelua ja hän oli myös erityisen taitava improvisoija. Jo teini-ikäisenä hän toimi Venäjän suurlähettilään kreivi Hermann Carl von Kaiserlingin hovicembalistina Dresdenissä.


title: Johann Gottlieb Goldberg

text: Johann Nikolaus Forkelin Bach-elämäkerran mukaan kreivi von Kaiserling kärsi unettomuudesta ja pyysi Bachia säveltämään Goldbergin soitettavaksi jotakin ”rauhoittavaa ja hyväntuulista” musiikkia unettomia öitään varten. Bachin säveltämä kolmenkymmenen variaation kokoelma sai myöhemmin lisänimen ”Goldberg-muunnelmat” ensimmäisen esittäjänsä mukaan. Musiikkitieteilijät tosin epäilevät tarinan todenperäisyyttä muun muassa teoksesta puuttuvan omistuskirjoituksen takia.


title: Johann Gottlieb Goldberg

text: Goldberg oli myös lahjakas konserttojen ja klaveerimusiikin säveltäjä, jonka ura jäi lyhyeksi, sillä hän kuoli vain 29 vuoden ikäisenä.


title: Viisasten kivi

text: Viisasten kivi () on myyttinen aine, jota länsimaiset alkemistit etsivät tai yrittivät valmistaa. Viisasten kiven kerrottiin pystyvän muuttamaan muita metalleja kullaksi. Myöhäiskeskiajalta lähtien uskottiin, että viisasten kivi olisi samalla ollut myös kaikki sairaudet parantava ihmelääke ja että se voisi jopa tehdä ihmisestä kuolemattoman.


title: Viisasten kivi

text: Ajatuksen viisasten kivestä keksi ilmeisesti 900-luvun persialaissyntyinen alkemisti Geber. Hän tutki alkuaineita (tuli, maa, vesi, ilma) neljän perussuureen suhteen: kuumuus, kylmyys, kuivuus ja kosteus. Tuli oli kuuma ja kuiva, maa kylmä ja kuiva, vesi kylmä ja kostea ja ilma kuuma ja kostea. Lisäksi hän esitti, että kaikissa metalleissa on kaikki neljä suuretta: kaksi sisäisinä ja kaksi ulkoisina. Metallin muuntaminen toiseksi tarkoitti sen perusominaisuuksien uudelleen järjestämistä. Tähän tarvittaisiin ihmeainetta, eliksiiriä. Sen kuviteltiin olevan jauhettua viisasten kiveä.


title: Viisasten kivi

text: Sydänkeskiajan gnostilaiset halusivat laajentaa henkisen valon vaikutuspiiriä kaventamalla pimeäksi koettua aineen valtapiiriä. Opin mukaan ihmisen tulee nousta alkumateriasta asteittain ylös, kunnes hän tavoittaa viisauden kiven. Sen jälkeen olisi mahdollista tehdä jaloja metalleja epäjaloista ja päästä universaaleihin pelastusvälineisiin. Näin alkemia liittyy aatteellisesti ruusuristiläisyyteen ja vapaamuurareihin.


title: Viisasten kivi

text: Kullantekoon tarvittavan aineen etsiminen sai aikaan "virtuaalisen kultakuumeen", jota lietsoi 1600-luvulla Böömin kuningas Rudolf II lupaamalla tutkimusvaroja ja huiman palkkion aineen löytäjälle. Jopa Tyko Brahe saattoi olla osallisena tähän kilvoitteluun; ainakin hän rakennutti itselleen laboratorion. Lähimmäs lopputulosta pääsivät 1600-luvun alussa englantilainen John Dee ja hänen apulaisensa Edward Kelley. He kuittasivat palkintorahoja Rudolfilta ennen kuin huijaus paljastui: kulta liukenee kuningasveteen punaiseksi kloridiksi, ja tästä jauheesta voi "tehdä kultaa".


title: Viisasten kivi

text: Suomen ja Pohjoismaiden kuuluisin alkemisti August Nordenskjöld (1754–1792) yritti vuosikausia valmistaa viisasten kiveä alkemistisessa uunissaan, joka on vieläkin nähtävissä Mäntsälän Alikartanossa. Swedenborgilaisen aatteen kannattajana ja vapaamuurarina hän halusi valmistaa kultaa niin paljon, että rahan arvo ja sen ylläpitämä tyrannia olisivat romahtaneet. August Nordenskjöld on lisäksi niitä harvoja suomalaisia, jotka ovat kirjoittaneet kirjan viisasten kiven valmistuksesta.


title: Viisasten kivi

text: Kerrotaan, että Nicholas Flamel onnistui 1300-luvun lopussa luomaan viisasten kiven. 1990-luvulla brittikirjailija J.K. Rowlingin kirjoitti viisasten kivestä esikoisromaanissaan "Harry Potter ja viisasten kivi".


title: Viisasten kivi

text: Viisasten kivi esiintyy huomattavassa roolissa ainakin näissä teoksissa:


title: Valtion liikelaitos

text: Valtion liikelaitos "(ruotsiksi statligt affärsverk)" on Suomen valtion liiketoimintaa harjoittava laitos, joka toimii yritysten tapaan markkinoilla ja vastaa omasta taloudestaan. Toiminnasta määrätään liikelaitoslaissa. Liikelaitoksia ohjaavat eduskunta ja hallitus.


title: Valtion liikelaitos

text: Viime vuosina useita liikelaitoksia on muutettu valtio-omisteisiksi osakeyhtiöiksi.


title: Valtion liikelaitos

text: Valtion liikelaitoksissa työskentelee noin 1400 työntekijää.


title: Jorma Kääriäinen

text: Jorma Kääriäinen (s. 29. huhtikuuta 1961 Kajaani) on suomalainen muusikko, joka tunnetaan soolotuotantonsa lisäksi Agents-yhtyeen laulusolistina vuosilta 1992–2006. Vuosina 2006–2013 Kääriäinen oli Riku Niemi Orchestran vakituinen solisti.


title: Jorma Kääriäinen

text: Kääriäinen käytti aiemmin taiteilijanimeä Freddie Falcon, mutta vuodesta 1992 eteenpäin hän on esiintynyt oikealla nimellään.


title: Jorma Kääriäinen

text: Lapsena Kääriäinen kuunteli The Beatlesia ja hänen ensimmäinen idolinsa oli Danny 1960-luvun lopulla. Hänen isänsä ja setänsä soittivat Ossi Kalevi -tanssiorkesterissa, jonka kanssa myös Kääriäinen sai harjoitella ja esiintyä.


title: Jorma Kääriäinen

text: Kansakoulun ensimmäisen ja toisen luokan Kääriäinen kävi Kivimaan kansakoulussa Lahdessa, jossa opettaja Inka Tuokko kannusti häntä musiikin pariin. Tuokon innostamana Kääriäinen pyrki ja pääsi Lotilan koulun musiikkiluokalle, jossa häntä opetti ja kannusti Paavo Kiiski.


title: Jorma Kääriäinen

text: Vuonna 1972 Kääriäinen tutustui kaverinsa myötä Elvis Presleyyn, josta tuli hänen uusi idolinsa. Vuonna 1976 Kääriäinen kokosi oman yhtyeen, joka esiintyi muun muassa ravintola Salpauksessa. Yhtyettä kävivät katsomassa muun muassa Aikka Hakala (”Teddy Guitar”), Kari Heimonen ja Richard Stanley, jotka ryhtyivät edistämään Kääriäisen uraa Freddie Falcon -taiteilijanimellä V8-yhtyeen kanssa.


title: Jorma Kääriäinen

text: Vuonna 1978 Kääriäinen julkaisi ensimmäisen Freddie Falcom -singlen "Rock House / Crazy Love". Vuonna 1979 ilmestyi LP "Blue" ja single "Lonely Blue Boy / Red Hot". Vuonna 1980 Kääriäisen manageriksi tuli Joni Heinonen ja V8 lähti Dave Taylorn yhtyeeksi. Vuonna 1981 Kääriäinen lähti Yhdysvaltoihin ja asettui asumaan Los Angelesiin kunnes palasi Suomeen suorittamaan asepalveluksensa.


title: Jorma Kääriäinen

text: Kääriäinen suoritti asepalveluksen vuonna 1982 ja tutustui armeijassa Mika Siekkiseen, jonka kanssa hän perusti yhtyeen. 1980–1990-luvuilla Kääriäinen esiintyi Leo Luoto & Pop Tops -yhtyeen kanssa ja tutustui Pekka Kuorikoskeen ja tämän kautta Pekka Heliniin. Myöhemmin hän tutustui myös Esa Pulliaiseen, joka pyysi häntä Agentsin solistiksi elokuussa 1992. Joulukuussa 1993 tehtiin ensimmäiset yhteiset äänitykset.


title: Jorma Kääriäinen

text: Vuonna 2006 Agentsin ja Kääriäisen yhteistyö päättyi ainakin väliaikaisesti. Vuonna 2013 Kääriäinen ilmoitti jäävänsä keikkatauolle selkävaivojensa takia.


title: Jorma Kääriäinen

text:
Jorma oli mukana vuonna 2014 Sappeen kesäteatterin Yhden tähden hotelli-näytelmässä.
Jorma teki paluun keikoille vuonna 2015 Yhden tähden orkesteri-nimisen kokoonpanon kanssa.
Keikoilla Jorma on lähinnä esittänyt kappaleita soololevyiltään sekä Jorma Kääriäisen ja Agentsin yhteistuotannolta mutta ohjelmistoon on mahtunut myös uusia kappaleita kuten Reissumiehen kitara. Tällä hetkellä Jorma suunnittelee tulevaa soololevyä.


title: Jorma Kääriäinen

text:
Jorma on toiminut myös lauluntekijänä: Hän on tehnyt joitakin käännöstekstejä ja sanoituksia niin Agentsille, omaan soolotuotantoon kuin muille artisteille.
Kotisivut: https://www.facebook.com/groups/jorkka.kaariainen


title: Michael Angelo Batio

text: Michael Angelo Batio (s. 12. kesäkuuta 1956, Chicago, Illinois) on yhdysvaltalainen kitaristi. Hän on voittanut useita "nopein kitaristi" yleisöäänestyksiä. Muusikon uransa hän aloitti 5-vuotiaana soittamalla pianoa ja kitaransoiton hän aloitti 10-vuotiaana.


title: Michael Angelo Batio

text: Michael Angelo Batio nousi maailman tietoisuuteen heavy metal -yhtye Nitron kitaristina. Nitroon kuului myös laulaja Jim Gillette ja basisti T.J.Racer. Kaksi (tai jopa neljä) -kaulainen kitara mahdollisti myös monipuoliset harmoniat sooloissa. Lisäksi hän on soittanut yhtyeessä Holland. Michael Angelo Bation soittoa hallitsee runsas murtosointujen käyttö.


title: Michael Angelo Batio

text: Angelo kehitti myös nelikaulaisen kitaran, jossa ylimmät kaulat olivat 7-kielisiä ja alemmat 6-kielisiä. Tämä kitara varastettiin myöhemmin. Angelo oli myös yksi ensimmäisistä rock-kitaristeista, jotka soittivat 7-kielistä kitaraa.


title: Michael Angelo Batio

text: Michael Angelo Batiolla on endorsement-sopimus Dean-kitaroiden kanssa.


title: Ekumenopolis

text: Ekumenopolis (maailmankaupunki tai kaupunkimaailma) tarkoittaa kaupunkia, joka on levinnyt täyttämään koko planeetan. Termin keksi kreikkalainen kaupunkisuunnittelija Constantinos Doxiadis vuonna 1967 kuvaamaan tulevaisuusskenaariota, jossa suurkaupungit yhdistyvät toisiinsa.


title: Ekumenopolis

text: Science fictionissa ekumenopolikset ovat yleensä galaktisten imperiumien pääkaupunkeja. Tällaisia ovat mm.


title: Arkologia

text: Arkologia on italialaisen arkkitehdin Paolo Solerin 1960-luvulla kehittämä konsepti, yhdistelmä sanoista arkkitehtuuri ja ekologia. Sillä tarkoitetaan valtavan suurta rakennusta, "vertikaalista kaupunkia", jolla on oma sisäinen ekologiansa ja erittäin suuri väestötiheys. Arcosanti on Arizonassa sijaitseva arkologiaprototyyppi.


title: Turun keskiaikaiset markkinat

text: Keskiaikaiset markkinat on Turussa järjestettävä Suomen suurin keskiaika- ja muinaistapahtuma. Tapahtuma järjestetään vuosittain kesä–heinäkuun vaihteessa Turun Vanhalla Suurtorilla. Keskiaikaiset markkinat järjestettiin ensimmäisen kerran vuonna 1996. Vuosina 1996–2010 tapahtuman järjestäjänä toimi Turun kaupunki. Vuonna 2010 perustettiin markkinat sittemmin järjestänyt yhdistys Turun Suurtorin keskiaika ry.


title: Turun keskiaikaiset markkinat

text: Markkinoiden sisältö koostuu käsityöläisten työnäytöksistä, torimyynnistä, teatterista, nukketeatterista, musiikista, sirkuksesta, tanssista ja monipuolisesta tieteellisestä ohjelmistosta, kuten luennoista ja opastetuista kierroksista. Keskiaikaisten markkinoiden suurimpia yksittäisiä ohjelmakokonaisuuksia on Vanhalla Suurtorilla tapahtuva markkinanäytelmä, johon osallistuu yli 80 harrastajanäyttelijää. Markkinat sjoittuvat vuosittain vaihtuvaan teemavuoteen, joka vaikuttaa esimerkiksi näytelmän käsikirjoitukseen. Kesällä 2018 markkinat sijoittuvat vuoteen 1400.


title: Turun keskiaikaiset markkinat

text: Keskiaikaiset markkinat on vakiinnuttanut asemansa yhtenä Turun suosituimmista kesätapahtumista ja kerää joka vuosi neljänä markkinapäivänä yli 100 000 kävijää. Vuoden 2015 markkinoilla vieraili ennätykselliset 180 000 kävijää. Vuonna 2017 kävijöitä oli 163 000.


title: Turun keskiaikaiset markkinat

text: Nykyään keskiaikaisten markkinoiden järjestäjänä toimii vuonna 2010 perustettu yhdistys, Turun Suurtorin keskiaika ry. Sen tavoitteena on edistää keskiajan ja erityisesti Turun keskiaikaisen historian ja arkeologian sekä muinaistekniikan ja perinteisten käsityötaitojen tuntemusta, tunnettavuutta ja harrastusta. Yhdistys toimii linkkinä ja yhteistyön edistäjänä suuren yleisön, keskiajan historian ja historian elävöittämisen harrastajien sekä yhdistysten, museoiden ja tiedeyhteisön välillä. Turun Suurtorin keskiaika ry:n jäsenet ovat Aboa Vetus & Ars Nova -museo, tiedeyhteisö Turun Historiallinen Yhdistys, Muinaistaitoyhdistys Ukonvakka ry, pelimanniyhdistys Wanha Cehno ry, WarusSeppäin kilta ry, Turun Keskiaikaseura Unikankare ry ja Turun kulttuuritapahtumien tuki ry.


title: Turun keskiaikaiset markkinat

text: Keskiaikaiset markkinat on osa laajempaa Keskiajan Turku -tapahtumakokonaisuutta, joka koostuu viidestä eri tapahtumasta: Keskiaikaisista markkinoista, keskiajasta Aboa Vetus & Ars Nova -museossa, Keskiajan Turku Tuomiokirkossa -tapahtumasta, Turun Linnan keskiaikatapahtumasta sekä Rohan tallien hevosturnajaisista. Keskiajan Turku -kokonaisuutta järjestävät yhdessä Turun Suurtorin keskiaika ry, Turun museokeskus, Aboa Vetus & Ars Nova, Turun ja Kaarinan seurakuntayhtymä ja Rohan tallit. Vuoteen 2013 asti Aboa Vetus & Ars Nova järjesti omat Hansakauppias Laurentiuksen markkinansa Suurtorin vieressä. Vuodesta 2014 lähtien museo on kuitenkin panostanut aidon keskiajan esittelyyn opastusten, arkeologisten kaivausten ja luentojen kautta.


title: Ronald McDonald

text: Ronald McDonald on yhdysvaltalaisen McDonald's-pikaruokaketjun vuonna 1963 kehittämä maskotti, jonka tarkoituksena on markkinoida McDonald'sin pikaruokaa lapsille. Ronald McDonald on klovni, jolla on keltaiset vaatteet, valkoinen iho ja punaiset hiukset.


title: Ronald McDonald

text: Vaikka Ronald McDonaldina esiintyneitä henkilöitä on satoja, McDonald's on käyttänyt televisiomainoksissaan yhtä näyttelijää kerralla. Tähän mennessä mainoksissa McDonaldina ovat esiintyneet:


title: Ronald McDonald

text: Ronald McDonaldin maskeeraaminen ja pukeminen kestää noin kaksi tuntia.


title: Ronald McDonald

text: Vuonna 2001 ilmestyneen "Fast Food Nation: The Dark Side of the All-American Meal" -kirjan mukaan peräti 96 prosenttia yhdysvaltalaisista lapsista tunnisti Ronald McDonaldin. Ainoastaan Joulupukki oli tunnetumpi hahmo.


title: Ronald McDonald

text: Pikaruoan ja McDonald'sin vastustajat ovat verranneet Ronald McDonaldia Camel-savukkeiden entiseen maskottiin Joe Cameliin, jonka väitettiin houkutelleen lapsia tupakoimaan.


title: Ronald McDonald

text: Vuonna 1996 perustettu itsenäinen Ronald McDonald Lastentalosäätiö (RML) edistää lasten hyvinvointia keräämällä varoja lasten terveydenhoidon edistämiseen. Säätiö ylläpitää luotettavien yhteistyökumppaneiden (HUS Lastensairaala ja vanhempien tukiyhdistykset) tukemina Ronald McDonald Taloa, joka on tarkoitettu pitkäaikaissairaille lapsille ja heidän perheilleen kodinomaiseksi majoitusvaihtoehdoksi pitkien sairaalahoitojen ajaksi. Suomen McDonald’s osallistuu säätiön hallinnollisiin kuluihin ja sekä antaa säätiölle erilaista asiantuntija-apua. Yhteistyökumppaneita ovat Kympin Lapset – HYKSin lapsisyöpäpotilaiden vanhemmat ja ystävät ry, HYKS Lastenklinikka ja Lastenlinna ja Sydänlapset ja -aikuiset ry.


title: Saab 29 Tunnan

text: Saab 29 Tunnan oli ensimmäinen ruotsalainen suihkuhävittäjä. Konetta on kutsuttu sen rungon muodon mukaan "tynnyriksi" tai "lentäväksi tynnyriksi".


title: Saab 29 Tunnan

text: Toisen maailmansodan loputtua Ruotsin ilmavoimat hankki englantilaisia De Havilland Vampire -hävittäjäkoneita. Saab käynnisti oman tutkimuksen suihkuhävittäjästä.


title: Saab 29 Tunnan

text: Ruotsi sai Sveitsin kautta saksalaisten sodan aikaista aerodynaamista taitotietoa, jonka avulla se lähti suunnittelemaan nuolisiipistä konetta. Taitotietoa toivat myös Saksasta palaavat ruotsalaiset insinöörit ja Saksasta Ruotsiin tulleet saksalaiset insinöörit. Esimerkiksi Yhdysvallat suunnitteli pääasiassa suorasiipisiä koneita, koska saksalaisen Alexander Lippischin suunnittelemaa 45° deltasiipeä pidettiin siellä vielä tuolloin liian erikoisena. Venäläiset ottivat nuolisiiven nopeasti käyttöön suihkukoneissaan.


title: Saab 29 Tunnan

text: Tunnanista tehtiin neljä prototyyppiä. Koneen ensilento tapahtui 1. syyskuuta 1948. Koneita valmistettiin 1951–1956 kaikkiaan 661 kappaletta:


title: Saab 29 Tunnan

text: 30 Tunnania myytiin Itävaltaan 1960-luvun alussa. Ruotsin ilmavoimat käyttivät Tunnania vuoteen 1976 asti. Tunnania käytettiin YK:n palveluksessa Kongon kriisin aikana 1961–1963 sotatoimissa.


title: Johannes VIII Palaiologos

text: Johannes VIII Palaiologos (1392 – 31. lokakuuta 1448) oli Bysantin keisari 1425–1448. Hän oli isänsä keisari Manuel II:n vanhin elossa oleva poika, joka hallitsi isänsä rinnalla vuodesta 1408, käytännössä yksin vuodesta 1421 ja virallisestikin hänestä tuli yksinvaltias vuonna 1425.


title: Johannes VIII Palaiologos

text: Johannes oli naimisissa kolme kertaa. Hän solmi ensimmäisen avioliittonsa Moskovan suurruhtinaan Vasili I:n tyttären Annan kanssa vuonna 1414. Tämä kuoli ruttoon vuonna 1417. Seuraavaksi hän avioutui Montferratin Sofian kanssa vuonna 1421. Samana vuonna hänestä tehtiin myös isänsä kanssahallitsija. Kolmas puoliso oli Trebizondin Maria, joka myös kuoli ruttoon vuonna 1439. Kaikki kolme liittoa jäivät lapsettomiksi.


title: Johannes VIII Palaiologos

text: Vuonna 1422 osmanien sulttaani Murad II piiritti Konstantinopolia, mutta ei onnistunut valtaamaan kaupunkia. Bysantti menetti kuitenkin Thessalonikin. Yrittäessään hankkia apua osmaneja vastaan Johannes vieraili Venetsiassa ja Unkarissa sekä Ferrarassa ja yritti saada aikaan kirkkojen yhdistymisen (ks. suuri skisma). Kirkot yhdistettiinkin virallisesti Firenzen kirkolliskokouksessa vuonna 1439, johon Johannes osallistui mukanaan 700 hengen seurue. Lopulta suunnitelma kuitenkin kaatui idän kirkon vastustukseen.


title: Johannes VIII Palaiologos

text: Italian vierailu oli kuitenkin tärkeä Bysantin ja Italian kulttuurivaihdon kannalta. Italialaiset oppineet hankkivat kreikkalaisia käsikirjoituksia, joita Johanneksen seurue oli tuonut mukanaan. Benozzo Gozzoli maalasi Johanneksen kuvan yhdeksi kolmesta kuninkaasta suureen freskoonsa "Tietäjät itäisiltä mailta".


title: Johannes VIII Palaiologos

text: Johannes nimitti seuraajakseen veljensä Konstantinoksen, vaikka nuoremmat veljekset Demetrios ja Tuomas yrittivätkin juonitella vallan itselleen.


title: Quodlibet

text: Quodlibet (, "mitä" ja libet, "vapaasti") on musiikkikappale, joka yhdistelee useita eri, yleensä aikansa suosittuja, melodioita kontrapunktisesti. Mahdollisesti tunnetuin quodlibet sisältyy Johann Sebastian Bachin Goldberg-muunnelmiin viimeisenä, eli kolmantenakymmenentenä, muunnelmana.


title: Koraali

text: Koraali on luterilaisessa kirkossa koko seurakunnan laulama virsi. Koraalit ovat yleensä yksinkertaisia ja helposti laulettavia kappaleita. Koraalien sanat ovat usein loppusoinnullisia ja useita säkeistöjä lauletaan samalla melodialla. Martti Luther on säveltänyt joitain koraalimelodioita (muun muassa virren "Jumala ompi linnamme").


title: Koraali

text: Vaikka koraalit olivat alun perin yksiäänisiä, monet säveltäjät ovat tehneet niistä moniäänisiä sovituksia. Johann Sebastian Bach teki useita koraalisovituksia neliääniselle kuorolle, joita hän käytti kantaattien ja passioiden osina.


title: Koraali

text: Koraalimelodioita on käytetty myös koraalialkusoitoissa, yleensä uruille sävelletyissä instrumentaalikappaleissa, joita esitettiin johdantona ennen varsinaisen koraalin laulamista. Koraalialkusoitto sisältää sitä seuraavan koraalin melodian.


title: Räjähtävä lammas

text: Räjähtävä lammas () on populaarikulttuurin parissa syntynyt vitsi, joka esiintyy usein Yhdysvalloissa ja Isossa-Britanniassa tehdyissä videopeleissä.


title: Räjähtävä lammas

text: Yksi tunnetuimpia ja kenties ilmiön kannalta merkittävin räjähtävän lampaan esiintyminen tapahtui Peter Jacksonin kulttielokuvassa "Bad Taste" (1987). Elokuvassa lammas räjähtää, kun sitä ammutaan singolla. Jacksonin elokuvat tunnetaan hyvin sci-fi- ja fantasia-harrastelijoiden piireissä, joiden vaikutusalaan myös monet tietokonepelien suunnittelijat kuuluvat.


title: Räjähtävä lammas

text: Räjähtävää lammasta on kuitenkin tavattu jo aiemmin populaarikulttuurin piiristä. Varhaisiin havaintoihin räjähtävästä lampaasta kuuluu ainakin Fredric Hobbsin tieteiselokuva "Godmonster of Indian Flats" (1973), jossa mutatoitunut lammas kasvaa suuremmaksi pitkin elokuvaa, kunnes räjähtää elokuvan kliimaksissa. Kenties aikaisin havainto räjähtävästä lampaasta on kuuluisimpiin talkshow-ohjelmiin kuuluvasta NBC:n "The Tonight Show’sta", jossa ohjelman pitkäaikaisin ja tunnetuin juontaja, Johnny Carson, luki eräässä lähetyksessä räjähtävää lammasta koskevan ennustuksen.


title: Räjähtävä lammas

text: Vuonna 1998 Jon Hastingin sarjakuvakirjan "Smith Brown Jones: Alien Accountant" toisessa osassa räjähtävät lampaat olivat itse asiassa vampyyrilampaita, jotka eivät tajunneet, että vampyyrien pitää välttää auringonvaloa. Matthew Thomasin vuonna 1999 ilmestyneessä sci-fi-romaanissa "Before and After", räjähtävä lammas nimeltä Nostradamus on niin keskeisessä osassa, että sen kuva on päässyt kirjan kanteen.


title: Räjähtävä lammas

text: Seuraavissa videopeleissä (kaikki länsimaissa tehtyjä) esiintyy räjähtävä lammas. Lammas esiintyy joko jonkinlaisena humoristisena yllätyksenä pelissä tai sitten lammas voi olla keskeinen osa peliä:


title: Valens

text: Flavius Julius Valens (328 – 9. elokuuta 378) oli Rooman keisari vuosina 364–378. Hänen veljensä Valentinianus I teki hänestä valtakunnan itäosan hallitsijan 28. maaliskuuta 364.


title: Valens

text: Heti alkuun Valens aikoi hoitaa loppuun Persiaa vastaan käydyn sodan. Vuonna 365 kuolleen keisari Jovianuksen serkku Procopius julistautui kuitenkin keisariksi Konstantinopolissa. Tämän tapahtuessa Valensin joukot olivat jo matkalla Syyriaan. Valens lähetti Procopiusta vastaan kaksi legioonaa, mutta ne loikkasivat tämän puolelle. Vuoteen 366 mennessä Valens sai kerättyä tarpeeksi joukkoja, jotta hän pystyi kukistamaan Procopiuksen. Usurpaattori teloitettiin 27. toukokuuta.


title: Valens

text: Valens kuoli gootteja vastaan käydyssä Adrianopolin taistelussa 9. elokuuta 378. Hänen seuraajakseen tuli hänen veljenpoikansa Gratianus, joka nimitti kuitenkin pian Theodosius I:n Itä-Rooman keisariksi.


title: Flipperi

text: Flipperi () on elektroninen peli, jossa pelaaja yrittää metallikuulia ohjailemalla kerätä pisteitä lasin alla olevalta pelialustalta.


title: Flipperi

text: Flipperin juuret ovat "bagatelle"-pelissä, joka kehiteltiin 1700-luvun lopulla ja josta tuttuun rakenteeseen viittaa pelin alkuperäinen englanninkielinen nimi. Itse bagatelle oli verkapohjainen, etäisesti biljardia muistuttava peli. Siitä kehitettiin myöhemmin yleensä lasten käyttöön suunnattu pienempi versio, "parlour bagatelle", joka suomalaisittain tunnetaan fortunana. Varsinaisen flipperin lähi esi-isä, sähköfortuna onkin fortuna suuremmassa koossa sähköisellä pisteenlaskujärjestelmällä ja rahalukolla varustettuna.


title: Flipperi

text: Huomattava kehitysaskel ja samalla askel kohti nykyisen näköistä flipperiä tuli 1800-luvun lopulla, kun keksijä Montague Redgrave Ohiosta Yhdysvalloista patentoi teräsjouseen perustuvan "shooterin" vuonna 1871. Sähköfortunat sähköistyvät 1930-luvulla, ja samalla tuli mahdolliseksi automaattien pistelaskusysteemi. Ensimmäinen kaupallisesti menestynyt sähköfortuna, Baffle Ball, kehitettiin Chicagossa vuonna 1931. Chicagosta tuli vuosikymmenten ajaksi flipperiteollisuuden johtava kaupunki. Varsinainen flipperi syntyi vuonna 1947, kun markkinoille tulleeseen peliin Humpty Dumpty oli liitetty mailoja (), joilla kuulaa voi ohjailla pelialustalla. Mailat osoittautuivat erittäin suosituksi ominaisuudeksi ja lähes jokaiselta valmistajalta tuli markkinoille mailallisia malleja. Samalla valmistajat alkoivat käyttää koneesta nimeä flipperi () korostaakseen, että kyseessä on todellakin uusi, mailallinen kone. Koneen englanninkieliseksi nimeksi palasi myöhemmin alkuperäinen nimi pinball, mutta suomenkielinen nimi flipperi jäi elämään. Mailojen sijaintipaikaksi vakiintui kuitenkin vasta myöhemmin pelin alalaita.


title: Flipperi

text: Suomessa flipperien yksinoikeus oli välillä Raha-automaattiyhdistyksellä, mutta laki kumottiin 1995.


title: Flipperi

text: Pelin tavoite on pitää pallo pelikentällä mahdollisimman pitkään, keräten samalla pisteitä. Yhdessä erässä on 1970-luvun jälkeen ollut tyypillisesti kolme palloa ja sitä ennen viisi. Pelaaja kasvattaa pallomäärää keräämällä lisäpalloja, joita saa seuraamalla pelin tavoitteita. Moderneissa koneissa hyvät tulokset vaativat usein koneen sääntösetin tuntemusta ja lisäksi niissä on yleensä useita moodeja. Moodit ovat pelitiloja, joissa pelaajan on saavutettava tietyt tavoitteet tietyn ajan kuluessa. Tyypillinen moodi voi olla esimerkiksi saada pallo valojen ilmaisemiin monttuihin kymmenen sekunnin sisällä.


title: Flipperi

text: Mailojen lisäksi pelaaja voi vaikuttaa pallon kulkuun tönimällä konetta. Liiallisen tönimisen tai koneen etupään nostamisen estämiseksi koneessa on heilurikytkin, jonka ansiosta kone tilttaa () liian rajusta käsittelystä. Tiltin seurauksena kone kytkee mailat pois käytöstä ja pelaaja menettää pelissä olevan pallon.


title: Flipperi

text:
Flipperipelaamisessa järjestetään kilpailuja. Suomenmestaruudesta kilpaileminen alkoi uudelleen 20 vuoden tauon jälkeen vuonna 2017.
Euroopan mestaruuskilpailut järjestetään vuosittain, ja vuonna 2018 kisat järjestettiin ensimmäisen kerran Suomessa Tampereen Pakkahuoneella.


title: Flipperi

text: The Whon kappale ”Pinball Wizard” kertoo kuurosokeasta pojasta, joka pelaa flipperiä erittäin taitavasti.


title: Flipperi

text: Flippereistä on tehty lukemattomia eri versioita videopeleinä kotietokoneille ja pelikonsoleille. Yksi varhaisia esimerkkejä on "Pinball". Muita aikoinaan tunnettuja ovat muun muassa "Pinball Dreams" ja "Pinball Fantasies".


title: Flipperi

text: Nykyisiä videopelitoteutuksia ovat muun muassa "Pinball FX2", "Microsoft Pinball Arcade" ja "Zen Pinball".


title: Feissaus

text: Feissaus on järjestöjen tai yritysten rahankeräystä joka tapahtuu kasvokkain (, F2F tai "direct dialogue campaign", DDC). Feissarit keräävät esimerkiksi lahjoituksia tai tilauksia. Se voi tapahtua kaduilla tai esimerkiksi kotiovilla tai kauppojen auloissa.


title: Feissaus

text: Tyypillisesti järjestöt hankkivat jäseniä tai kuukausilahjoittajia ja lehdet ja sähköyhtiöt tilauksia suoraveloitussopimuksella, johon pitää saada kohdehenkilön tilinumero. Kertalahjoituksista feissari voi joutua kieltäytymään.


title: Feissaus

text: Tyypillisesti katumarkkinointia harjoitetaan kesäaikaan vilkasliikenteisillä paikoilla, kuten yliopistokaupungeissa ja festivaaleilla. Idea on alun perin tullut Greenpeaceltä Itävallasta, ja hyvien kokemusten toimivuuden myötä se aloitettiin Suomessa 2001. F2F-työtä valvoo Suomessa Etelä-Suomen aluehallintovirasto.


title: Feissaus

text: Feissarit ovat pääasiassa nuoria opiskelijoita, jotka saavat työstään tunti- ja/tai provisiopalkkaa. Osa järjestöistä kouluttaa itse feissaajansa (esimerkiksi Amnesty International, Greenpeace, Unicef ja Suomen luonnonsuojeluliitto) ja osa käyttää ulkopuolista varainhankintayritystä (WWF). Työ voi olla rankkaa mutta myös antoisaa; kokemukset vaihtelevat.


title: Feissaus

text: Feissarit kulkevat tiimeinä julkisilla ja vilkasliikenteisillä alueilla pukeutuneena edustamansa järjestön tunnuksiin. Feissarin tarkoituksena on pysäyttää ihmisiä keskustelua varten, jonka kuluessa feissari esittelee edustamaansa järjestöä ja pyrkii vakuuttamaan kuuntelijan lahjoittamaan vapaavalintaisen summan kuukausilahjoituksena.


title: Feissaus

text: Monelle järjestölle tämä työ on vakiintunut hyväksi varainhankintakeinoksi. Esimerkiksi Unicefin tuotoista lähes seitsemän miljoonaa tuli feissauksen kautta vuonna 2009. Vuonna 2012 Amnesty Internationalin Suomen osasto arvioi saavansa noin 95% yksityisistä lahjoittajistaan feissauksen avulla, Greenpeacen Suomen osasto taas 90%.


title: Feissaus

text: Feissari kohtaa tavallisesti satoja ihmisiä päivässä, ja vain ehkä 15 jää juttelemaan, osa heistäkin torjuu töykeästi. Myös feissarin kysymykset esimerkiksi tyttöjen ympärileikkauksista voivat kiukuttaa. Toisen feissarin mukaan useimpien palaute on ystävällistä. Feissarien kilpailu ihmisistä on ajanut lahjoitusten kerääjät myös kotioville ja kauppojen auloihin. Järjestön feissari kertoi pitävänsä yritysten feissareita, vaikkapa lehtitilauksia myyviä, työkavereinaan siinä missä järjestöfeissareita.


title: Feissaus

text: Entinen feissari kertoi, että monelle feissaus ei ole unelmatyö vaan tapa saada edes jotain työtä. Feissari voi kohdata kiroilua, keskisormia ja huorittelua. Esimies voi vaatia sinnikkyyttä ja moittia, jos uskoo heti, kun ohikulkija kieltäytyy juttelemasta.


title: Feissaus

text: Helsingin Sanomien artikkelissa lukijat valittivat aggressiivisesta feissaamisesta. Feissarit esimerkiksi eivät hyväksy kieltävää vastausta tai puhuvat joukolla kieltäytyjän "henkisesti matalaksi". Feissarit estävät kävelemistä, harhauttavat myyntipuheissaan tai valitsevat vanhoja ihmisiä kohteikseen.


title: Feissaus

text: Feissaus on herättänyt närkästystä, sillä useat ihmiset eivät pidä siitä, että heitä häiritään kaduilla. Eri järjestöjen mukaan valituksia ei kuitenkaan järjestöjen toimistoille asti tule paljoakaan, suhtautuminen on yleensä neutraalia tai positiivista. Monien järjestöjen tehdessä samaa työtä voi feissareita kerääntyä tietyillä alueilla kiusaksi asti. Tämä on johtanut esimerkiksi Helsingissä eri järjestöillä tiukkaan yhteistyöhön, jotta samoilla alueilla ei olisi liikaa varainhankkijoita.


title: Feissaus

text: Kuukausilahjoitukset ovat pienentäneet järjestöjen varainkeruukustannuksia. Suomen Punainen Risti luopui feissauksesta sen kalleuden takia, mutta on aloittamassa toimintaa uudelleen vuoden 2010 aikana.


title: Feissaus

text: Kesällä 2018 kerrottiin uudesta feissaustekniikasta, jossa feissari liittyy seuraan tuttavallisesti ja vasta myöhemmin paljastuu sähkösopimusta myyväksi feissariksi. Kotimaan Energian feissarien kerrottiin myös väittäneen, että Helsingin energiayhtiö Helen olisi myyty.


title: Typpinarkoosi

text: Typpinarkoosi eli "syvyyshumala" on laitesukelluksen yhteydessä esiintyvä tila, joka johtuu siitä, että hengitetyn ilman sisältämän typen (N) osapaine on normaali-ilmanpaineeseen nähden korkea. Typpinarkoosi esiintyy sukellettaessa yleensä yli 30 metrissä. Tarkkaa syvyyttä tai osapainetta ei voida määritellä, sillä se riippuu yksilöllisistä tekijöistä. Sama henkilö voi saada eri sukelluskerroilla erivahvuisia narkoottisia olotiloja. Usein sukeltajalla voi olla typpinarkoosi jo ennen kuin hän itse sitä huomaa.


title: Typpinarkoosi

text: Typpinarkoosi aiheuttaa alkoholista saatavan humalan kaltaisen tilan, jossa motoriset kyvyt sekä reaktionopeus heikkenevät. Tämän vuoksi typpinarkoosi lisääkin onnettomuusriskiä. Typpinarkoosissa oleva henkilö tuntee usein aluksi huvittuneisuutta ja suurta itseluottamusta, mikä muuttuu syvemmälle mentäessä nopeasti keskittymiskyvyn puutteeseen ja muistikatkoksiin. Typpinarkoosin taustalla on normaali-ilmanpainetta korkeampipaineinen (hyperbarinen) typpi, joka toimii ilokaasun tavoin aivoissa.


title: Typpinarkoosi

text: Typpinarkoosin voi välttää tekemällä matalampia sukelluksia ja narkoottinen tila loppuu nopeasti nousemalla matalampaan syvyyteen.


title: Typpinarkoosi

text: Myös muut kaasut ovat tietyissä osapaineissa narkoottisia, mutta normaalissa laitesukelluksessa tällaisia osapaineita ei muilla ilman osakaasuilla esiinny.


title: Lukitari

text: Lukitari () on kuvitteellinen olento J. R. R. Tolkienin kirjatrilogiassa "Taru sormusten herrasta".


title: Lukitari

text: Lukitari on naaraspuolinen jättiläishämähäkki ja "Ungoliantin viimeinen sukulainen", josta kerrotaan kirjan toisessa osassa "Kaksi tornia". Se asuu Torech Ungolissa Cirith Ungolin alla, ja se on voinut elää joskus Beleriandissa, mahdollisesti Ered Gorgothissa. Synkmetsän hämähäkit olivat Lukitarin sukua.


title: Lukitari

text: Lukitarin pesä oli Samvais Gamgin ja Frodo Reppulin polun varrella, kun nämä kulkivat kohti Tuomiovuorta. Lukitari oli kohdannut Klonkun aiemmin, kun tämä pakeni Mordorista, ja Klonkku oli luvannut tuoda Lukitarille ruokaa elävien otusten muodossa. Cirith Ungolin örkit kutsuivatkin Klonkkua "Lukitarin syötiksi". Myös itse Sauron oli tietoinen Lukitarin olemassaolosta sallien tämän elää lähellä valtakuntaansa.


title: Lukitari

text: Klonkku petti Frodon johdattaen tämän Lukitarin pesään, jotta hän voisi kaapata Valtasormuksen itselleen. Lukitari pisti Frodoa halvaannuttaen tämän. Raivostunut Sam taisteli Lukitaria vastaan epätoivoisesti, ja hän onnistui voittamaan pedon sen lävistettyä itsensä Frodon miekkaan, Piikkiin. Lukitari pakeni haavoittuneena paikalta.


title: Lukitari

text: Lyötyään Lukitarin Sam otti Valtasormuksen itselleen, sillä hän uskoi Frodon kuolleen. Hän jätti Frodon ruumiin taakseen, mutta kuunneltuaan erästä paikalle saapunutta örkkien seuruetta hän sai tietää, että Lukitarin myrkky ei tapa uhrejaan vaan jättää nämä ainoastaan tajuttomaksi pitäen näiden lihan tuoreena.


title: Lukitari

text: Lukitarin kohtalo jäi arvoitukseksi.


title: Jouni Inkala

text: Jouni Mikael Inkala (s. 15. huhtikuuta 1966 Kemi) on suomalainen runoilija.


title: Jouni Inkala

text: Inkala kirjoitti ylioppilaaksi Muhoksen lukiosta 1985 ja opiskeli Limingan taidekoulussa 1985–1986. Hän valmistui filosofian lisensiaatiksi Helsingin yliopistosta 1991 pääaineenaan yleinen kirjallisuustiede.


title: Jouni Inkala

text: Inkalalta on ilmestynyt useita runokokoelmia. Hänen esikoisteoksensa "Tässä sen reuna" (1992) sai ilmestymisvuonnaan J. H. Erkon palkinnon. Inkalan aiempi kustantaja oli WSOY, mutta hän siirtyi eräiden muiden kirjailijoiden tavoin vuonna 2010 Siltalalle, joka julkaisi hänen runokokoelmansa "Kemosynteesi" helmikuussa 2011.


title: Mirkka Rekola

text: Mirkka Elina Rekola (26. kesäkuuta 1931 Tampere – 5. helmikuuta 2014 Helsinki) oli suomalainen kirjailija. Hän kirjoitti runoja, aforismeja ja esseitä. Häntä on pidetty vaikeasti tulkittavana lyyrikkona, mikä voi johtua ilmaisun äärimmäisestä tiiviydestä ja monimerkityksisyydestä. Esikoisteos "Vedessä palaa" julkaistiin 1954, ja se sai hyvin ristiriitaiset arvostelut. Kesti pitkään, ennen kuin kriitikkojen enemmistö alkoi suhtautua runoilijan kirjoituksiin myötämielisesti. Rekola itse kuvaa hyvin osuvasti vastaanottoaan teoksessa "Miten kirjani ovat syntyneet": ”perinteisen runon lukijoille olin aivan vieras, yltiömodernisteille en kyllin moderni”. Täysin huomiotta kirjailijan alkutaival ei jäänyt, sillä kirjailijapalkintoja myönnettiin useita. Sittemmin kunniatohtoriksi korotetun runoilijan arvostus on erittäin korkealla, ja esimerkiksi 1995 Rekolalle myönnetyn taiteen Suomi-palkinnon perusteluissa hänen sanataiteensa nostettiin maailman merkittävimpien joukkoon.


title: Mirkka Rekola

text: Rekolan tuotanto on päässyt tutkimuksen kohteeksi varsinaisesti vasta 1990-luvun puolivälin jälkeen. Vuonna 1997 ilmestyi monihahmotteisuutta kartoittanut Liisa Enwaldin väitöskirja "Kaiken liikkeessä lepo", joka osaltaan toimi tienraivaajana tutkimuksille.


title: Mirkka Rekola

text: Rekola kirjoitti ylioppilaaksi Porvoon tyttölukiosta 1954. Sen jälkeen hän opiskeli Helsingin yliopistossa kirjallisuutta, filosofiaa ja taidehistoriaa 1954–1957. Hän kirjoitti kirjallisuusarvosteluja Suomalaiseen Suomeen, Parnassoon ja Uuteen Suomeen.


title: Mirkka Rekola

text: Rekolan pitkäaikainen elämänkumppani oli runoilija, kulttuurivaikuttaja Mirjam Polkunen (1926–2012). Mirkka Rekolan isä oli tamperelainen toimittaja Eero Rekola ja äiti kansakoulunopettaja Helmi Ollila. Mirkka Rekolan pikkuserkkuja olivat ministeri Esko Rekola ja mikrobiologian professori Pirjo Mäkelä.


title: Arcadius

text: Flavius Arcadius (377/378 – 1. toukokuuta 408) oli Itä-Rooman keisari vuodesta 395 kuolemaansa asti. Hänen vanhempansa olivat Theodosius I ja Aelia Flaccilla. Hänen isänsä teki hänestä "augustuksen" tammikuussa 383. Vuonna 393 hänen nuoremmasta veljestään Honoriuksesta tuli myös "augustus". Arcadius oli kiinnostuneempi näyttämään, että oli hurskas kristitty kuin hallitsemaan.


title: Arcadius

text: Keisarina ollessaan Arcadius oli pretoriaaniprefekti Rufinuksen vallan alla. Samalla tavalla Länsi-Roomassa hallitsi todellisuudessa "magister militum" Stilicho. Eräiden lähteiden mukaan Stilicholla oli kumpikin keisari vallassaan ja että hän antoi murhata Rufinuksen vuonna 395. Arcadiuksen uusi neuvonantaja Eutropius otti kuitenkin todellisen vallan käsiinsä. Arcadiuksen vaimolla Aelia Eudoxialla oli myös voimakas vaikutusvalta mieheensä ja hän saikin Eutropiuksen erotettua vuonna 399. Eudoxiaa vastusti puolestaan Konstantinopolin patriarkka Johannes Krysostomos. Eudoxia sai Krysostomoksen erotettua vuonna 404, mutta hän itse kuoli myöhemmin samana vuonna.


title: Arcadius

text: Lopun hallituskaudestaan Arcadius oli uuden pretoriaaniprefektin Anthemiuksen vallan alla. Kun Arcadius kuoli vuonna 408, tuli hänen vanhimmasta pojastaan Theodosius II:a keisari.


title: Etelä-Pohjanmaan murre

text: Etelä-Pohjanmaan murre on suomen kielen länsimurteisiin kuuluva murre, jota puhutaan Etelä-Pohjanmaan maakunnan alueella. Se on suomen vanhakantaisin ja yhtenäisin murre, joka murretieteellisessä kirjallisuudessa ainoana mainitaan tavallisesti yksikössä. Useimmista muista murteista poiketen Etelä-Pohjanmaan murteen maantieteelliset rajat ovat melko selvät.


title: Etelä-Pohjanmaan murre

text: Nämä esimerkit täsmäävät vain muutaman kunnan alueella puhuttuun murteeseen. Etelä-Pohjanmaalla, kuten useimmilla muillakin Suomen murrealueilla kun jokaisessa kylässäkin on oma puhetapansa. On laskettu, että maakunnassa on ainakin 25 täysin erilaista tapaa puhua ja kirjoittaa. Yllä olevat mallit soveltuvat Seinäjoen, Ilmajoen, Kurikan, Kauhajoen ja Teuvan kuntiin parhaiten. Kaksi jälkimmäistä kuntaa on asutettu Hämeen sekä Satakunnan suunnalta ja murteestakin sen huomaa. Lisäksi on muistettava ruotsalaisasutuksen sekä Pohjanlahden rannikon läheisyyden vaikutus murteeseen. Vaasan alueella murretta puhutaan hyvin vähän, mikä johtuu ruotsalaisasutuksen lisääntymisestä.


title: Etelä-Pohjanmaan murre

text: Suluissa olevat kunnat ovat kuuluneet myös Etelä-Pohjaanmaan murrealueesseen. Ne ovat tehneet kuntaliitoksen niitä edellä mainittujen kuntien kanssa 2000- ja 2010-luvuilla.


title: Etelä-Pohjanmaan murre

text: Etelä-Pohjanmaan murteella tehtyä musiikkia on parin kokoonpanon verran. Rehupiikles soittaa rock'n'rollia, jazzia, bluesia, kantria ja kansanmusiikkia. Uudella vuosituhannella tutuksi monelle pohjalainen murre on tullut myös Lauri Tähkä ja Elonkerjuu -yhtyeen kautta.


title: Etelä-Pohjanmaan murre

text: Harri Harju on levyttänyt hengellistä musiikkia Etelä-Pohjanmaan murteella ja julkaissut albumit "Likempänä taivasta" (Eila Media 2010) ja "Tällä tiällä" (2011).


title: Magister militum

text: Magister militum ("sotilaiden mestari") oli sotilasarvo Rooman valtakunnan loppuajalla. Jos nimeä käytetään ilman lisämäärettä, tarkoitetaan koko Rooman valtakunnan korkeinta sotilaspäällikköä. Eri alueiden komentajia kutsuttiin myös samalla arvonimellä, esimerkiksi "Magister militum per Thracias" oli korkea-arvoisin sotilaspäällikkö Traakiassa. Magister militum piti todellista valtaa kulissien takana samalla tavalla kun pretoriaaniprefekti aikaisemmin.


title: Magister militum

text: Konstantinus Suuri loi virat "magister pedium" (jalkaväen mestari) ja "magister equitum" (ratsuväen mestari). Ainoastaan "scolae"-joukot eivät kuuluneet näiden kahden upseerin alaisuuteen, vaan olivat suoraan keisarin alaisuudessa. Myöhemmin samaan virkaan nimitettiin useita henkilöitä. Valentinianuksen aikana magister equitumeja oli ainakin kaksi samaan aikaan. Korkea-arvoisin näistä, joka oli keisarin läheisyydessä, kutsuttiin nimellä "praesentalis". Lännessä "magister pedium praesentaliksesta" tuli ajan myötä valtakunnan korkein upseeri. Gratianuksen ja Valentinianus II:n aikana erottelu jalkaväen ja ratsuväen komentajiin katosi. Arvonimiä käytettiin usein hyvin huolimattomasti ja tittelit "magister militum" sekä "magister utriusque militiae" (lyhennetty MVM) viittaavat sekä jalkaväen että ratsuväen komentajaan.


title: Magister militum

text: Magister militumit olivat korkea-arvoisia henkilöitä, ja ainoastaan pretoriaaniprefekteillä ja kaupunkiprefekteillä oli korkeampi arvovalta.


title: Magister militum

text:
Theodosius I laajensi magister militumien määrän viiteen. magister militum praesentaliksia oli kaksi ja heidän lisäkseen luotiin kolme uutta virkaa joiden vastuulle tuli eri valtakunnan osat. Nämä uudet virat olivat magister militum per Orientem, per Thracias ja per Illyrium. Kaikilla magister militumeilla oli joukko virkamiehiä. Vuonna 441 Ariovinduksella oli 300 tällaista "officiales"
Justinianus nimitti Armenian joukoille oman komentajan. Aikaisemmin ne olivat olleet magister militum per Orientemin alaisia.


title: Työnjako

text: Työnjako on yhteiskunnan organisoitumisen ulottuvuus, jossa eri ihmiset tekevät keskenään erilaisia töitä.


title: Työnjako

text: Hierarkkinen työnjako tarkoittaa töiden ja niiden tekijöiden asettamista järjestykseen arvon perusteella. Hierarkkisen työnjaon selitysten perusmallien mukaan hierarkiat johtuvat joko


title: Työnjako

text: Tekninen työnjako on viety äärimmilleen taylorismissa ja se on ollut vallitseva työn organisoitumisen muoto 1900-luvun ajan. Teknisen työnjaon yleistymiseen on vaikuttanut sekä tekninen kehitys (liukuhihnatyö) että ideat kuten byrokraattinen organisaatiomalli. 1960- ja 1970-luvulta lähtien tekninen kehitys, robotiikka ja työvoimapula on toisaalta taas vähentäneet teknistä työnjakoa ja johtanut työn rikastamiseen. Uutta aikakautta kutsutaan post-fordismiksi.


title: Jack Vance

text: John Holbrook Vance (28. elokuuta 1916 – 26. toukokuuta 2013) oli yhdysvaltalainen fantasia-, tieteis- ja rikoskirjailija, joka käytti kirjailijanimeä Jack Vance. Hän kirjoitti yli 60 kirjaa, joista monet ovat useamman kirjan sarjoja. Vance aloitti uransa 1940-luvulla science fiction -lehdissä. Vancen tunnetuimpia luomuksia on hänen esikoisteoksensa "Iltaruskon maa" ("The Dying Earth", 1950). Vancen tieteisromaanisarjoja ovat muun muassa viisiosainen "Demon Princes" -sarja ja neliosainen "Tschai"-sarja. 1980-luvulla hän kirjoitti World Fantasy -palkitun "Lyonesse"-fantasiatrilogian.


title: Jack Vance

text: Vance on saanut World Fantasy -elämäntyöpalkinnon vuonna 1984 ja hänet on nimetty yhdeksi SFWA Grand Masteriksi 1997.


title: Jack Vance

text: Vance sai Edgar-palkinnon parhaasta rikosromaanista 1961 teoksella "The Man In the Cage" (1960). Muita rikosromaaneja ovat sheriffi Joe Bainista kertovat "The Fox Valley Murders" (1966) ja "The Pleasant Grove Murders" (1967). Uransa varhaiskaudella Vance kirjoitti myös rikosromaaneja salanimillä Ellery Queen, Alan Wade ja Peter Held. Kaksi Vancen rikosromaania suomennettiin 1960-luvulla, mutta teokset eivät kuulu Vancen laadukkaampaan tuotantoon.Alun perin nimellä "Planet of Adventure".


title: Top Gun – lentäjistä parhaat

text: Top Gun – lentäjistä parhaat on vuonna 1986 ensi-iltansa saanut yhdysvaltalainen elokuva. Elokuvan valmistaminen maksoi arviolta 15 miljoonaa dollaria ja se tuotti maailmanlaajuisesti yli 353 miljoonaa dollaria. Elokuvan myötä tapahtui myös näyttelijä Tom Cruisen maailmanlaajuinen läpimurto megatähteyteen. Elokuva voitti parhaan alkuperäisen kappaleen Oscar-palkinnon Giorgio Moroderin säveltämästä kappaleesta ”Take My Breath Away”. Kappaleen esittäjä elokuvassa on Berlin- niminen yhtye, joka nousi maailmanlaajuisen suosioon kyseisen laulun myötä. Muita elokuvassa kuultavia kappaleita ovat mm. Cheap Trickin "Mighty Wings" sekä Kenny Logginsin "Danger Zone" ja "Playing with the boys". Elokuva sai myös Oscar-ehdokkuudet parhaista äänitehosteista, parhaasta leikkauksesta ja parhaasta äänityksestä.


title: Top Gun – lentäjistä parhaat

text: Elokuvassa Cruise esittää huimapäistä yhdysvaltalaista laivaston hävittäjälentäjää nimeltä Pete ”Maverick” Mitchell, joka on tunnettu kurittomuudestaan. Maverickin elämää varjostaa myös muisto hänen isästään, joka oli aikoinaan laivaston paras hävittäjälentäjä, mutta joka kuitenkin kuoli epämääräisissä olosuhteissa Vietnamin sodassa. Maverickin aisaparina on Anthony Edwardsin esittämä Nick ”Goose” Bradshaw. Holtittomuudestaan huolimatta kaksikko lähetetään elokuvan alussa Top Gun -nimiseen laivaston hävittäjälentäjäkouluun Kalifornian Miramariin. Heti alussa käy selville, että kurssilla on kaksi lentäjäkaksikkoa ylitse muiden, Maverick & Goose sekä Val Kilmerin esittämä Tom ”Iceman” Kazanski & Rick Rossovichin esittämä Ron ”Slider” Kerner. Maverick ei tule lainkaan toimeen Icemanin kanssa ja heillä on kiistaa milloin pukuhuoneessa, milloin koulun käytävillä. Koulussa Maverick myös rakastuu kauniiseen siviilikouluttajaan, Kelly McGillisin esittämään Charlotte ”Charlie” Blackwoodiin. Elokuvan aikana Maverick kisailee jatkuvasti Icemanin kanssa, milloin baarissa, milloin lennettäessä, milloin lentopallokentällä. Charlien ja Maverickin rakkauskaan ei ole aivan mutkatonta.


title: Top Gun – lentäjistä parhaat

text: Elokuvan käännekohta tulee, kun Maverickin ja Goosen hävittäjä putoaa mereen harjoituslennolla ja Goose lyö päänsä ja kuolee. Maverick masentuu ja eikä ole varma haluaako enää viedä kurssia loppuun. Koulun komentajan, Tom Skerrittin esittämän Mike ”Viper” Metcalfin sekä Charlien henkisellä tuella Maverick läpäisee kurssin. Parhaan lentäjän titteli menee kuitenkin Icemanille.


title: Top Gun – lentäjistä parhaat

text: Kurssijuhla kuitenkin keskeytyy, kun uunituoreet valmistujat komennetaan tehtävään. Vaikka asiaa ei suoraan sanotakaan, kysymys on selvästi U.S.S. Pueblon tapauksen uusinnan ehkäisemisestä: konevikainen tiedustelualus on ajelehtinut liian lähelle vihamielisen valtion aluevesiä ja alusta tutkailevat jo Exocet -ohjuksin varustetut MiG -hävittäjät – jotka pitää karkottaa. Koska paikka on Tyynellämerellä, tämän väitettiin viittaavan selvästi Pohjois-Koreaan, joka ainoana valtiona kyseisellä alueella käyttää tällaista yhdistelmää. Selvähkö viite on myös se, että MiG-lentäjinä nähdään aitoja ns. Aggressor-lentäjiä eli amerikkalaisia lentäjiä, jotka toimivat sotaharjoituksissa vihollisina; heillä oli jopa aidot punatähdin koristellut itäblokin lentäjänpuvut, jollaisia myös pohjoiskorealaiset käyttävät.


title: Top Gun – lentäjistä parhaat

text: Tilanne on täpärä, mutta Maverick saa käännettyä tilanteen Yhdysvaltain voitoksi ja tehtävän loputtua häntä juhlitaan sankarina. Hän päättää jäädä kouluttajaksi Top Guniin, jonne myös Charlie, suunnitelmiensa vastaisesti, palaa kouluttajaksi.


title: Top Gun – lentäjistä parhaat

text: Elokuva toimi erinomaisesti Yhdysvaltain laivaston lentäjien rekrytoinnissa. Kun Carterin hallinnon aikana lentäjistä oli jopa 40 prosentin vajaus, "Top Gunin" jälkeen senaattorit joutuivat palkkaamaan lisätyövoimaa, joka kirjoitti osavaltioiden senaattoreiden suosituskirjeitä Annapolisin hakijoille.


title: Top Gun – lentäjistä parhaat

text: Tarinan ilmataisteluissa on kaksi viittausta todellisiin ilmataisteluihin Vietnamin sodassa, jonka heikkoa tulosta "Top Gun" luotiin korjaamaan. Toisessa Yhdysvaltain ilmavoimien eversti Robin Olds kohtaa yliäänilennolla MiG-17 hävittäjän ja toisessa Yhdysvaltain laivaston luutnantti Randolph ”Duke” Cunningham käyttää lentojarruja saadakseen Phamtomin perään liimaantuneen MiG-17-koneen lentämään ohi.


title: Top Gun – lentäjistä parhaat

text: Elokuvaohjaaja Quentin Tarantinon esittämänä tunnetuksi tulleen tulkinnan mukaan "Top Gun" kuvaa miesten välistä homoeroottista suhdetta. Elokuvassa "Sleep with Me" Roger Avaryn kirjoittamassa kohtauksessa Tarantinon näyttelemä hahmo esittää, että "Top Gunin" perimmäisenä teemana olisi Maverickin kamppailu homoseksuaalisuutensa kanssa. Val Kilmerin tulkitsema Iceman kavereineen edustaa homoseksuaalisuutta, jotka houkuttelevat Maverickiä valitsemaan homolinjan sekä Kelly McGillis, joka edustaa heteroseksuaalisuutta. Maverick voisi valita molemmat. Tulkinnan mukaan Charlie pukeutuu mieheksi yhdessä kohtauksessa vietelläkseen homoseksuaalisen Maverickin. "Top Gunin" ohjaaja Tony Scott ja tuottaja Jerry Bruckheimer ovat sanoneet, että kohtaus kuvattiin useita kuukausia varsinaisten kuvausten päätyttyä, ja että McGillisille puettiin takki ja lakki, jotta katsoja ei huomaisi hänen kampauksensa muuttuneen.